text:
Bya GERALD KASOZI
Abantu nga bakakkalabya egyabwe mu kabuga k’e Lutoboka mu ssaza ly’e Ssese.
LEERO Ssaabasajja Ronald Muwenda Mutebi II lw’alambula essaze lye ery’e Ssese era Abasese bali mu keetalo ka kumwaniriza ku lunaku lwa Bulungibwansi mu Buganda.
Kyokka Ssaabasajja w’agendedde e Ssese, ng’eriyo enkaayana z’ettaka walkati w’abatuuze ne bamusigansimbi abaagala okulibagobako bongere okusimbako ebinazi. Ettaka lino erya Kabaka gavumenti yalyezza n’erigabira bamusigansimbi balimeko ebinazi.
Toyinza kwogera ku bizinga by’e Ssese n’olekayo akabuga k’e Lutoboka akaakula engeri nga siiti!
Eno bamalaaya abaliyo bavuluuja era bw’otuukayo oyinza okulowooza nti e Kampala baabagobayo. Mu byobugagga byayo ge mafuta era bw’oyita mu kabuga kano, osanga bagalejjesa mu bidomola ng’abatunda butto. Era e Lutoboka we wali ekkubo eriggya abavubi bonna ku bizinga by’e Ssese.
Ekitebe kya disitulikiti y’e Kalangala.
Akabuga kano kasangibwa mu ssaza lya Ssaabasajja ery’e Ssese erikulemberwa musajja wa Kabaka Kweba. Lutoboka y’enkondo emirimu gyonna ku bizinga kwe gyesigamye era kwe gitandikira. Lutoboka kigambo kya Lusese ekitegeeza okukulikayo.
Ggwe ali e Kampala ng’oyagala okugenda e Ssese, linnya takisi ezigenda e Ntebe - Kitoolo. Bw’ova mu takisi, linnya pikipiki ezikutwala ku mwalo e Nakiwogo. Wano osobola okukozesa emmeeri eyitibwa MV Kalangala n’osasula 10,000/- oba 15,000/-. Kyokka waliwo n’amaato agasasuza 5000/- ne 8000/-. Olugendo luno ku mazzi lwa ssaawa ssatu.
Ssese akolebwa ebizinga ebisoba mu 105. Omuntu bw’awulira ekizinga Ssese alowooza nti abaayo bonna bavubi kyokka si bwe kiri. Abasese era balimi era obulimi butwala ebitundu 40 ku 100 ku mirimu egikolebwayo.
Balima emmere yonna okuggyako amatooke ge basuubula e Mbarara.
BIZINENSI
Okusuubula amafuta kufuna kiralu kubanga oluusi emmeeri tekola olw’obutaba na mafuta. Gano bagalejjesa bulejjesa era teriiyo ssundiro lyago. Bagasuubulira mu bidomola ne bagaguza abagaagala era abamu bagatembeeya nga ngoye!
Balimi ba binazi n’emmere. Olwokuba ebinazi birina akatale mu kkampuni ya BIDCO ebigula, Abasese babirima mu bungi.
Embuga ya Kweba e Ssese.
Okutunda n’okusuubula ebyennyanja. Ekyennyanja kitandikira ku 3000/-. Abakyala abamu bakola gwa kukalirira byennyanja era bagufunamu.
Okusuubula emmere.
Okusuubula n’okutunda mukene. Kkiro ya mukene egula 2000/-oba 2,400/-.
ENTAMBULA
Enguudo zaabwe ezimu nnungi naye endala zeetaaga kulongoosa. Okuva e Nakiwogo bakozesa mmeeri n’amaato ate ku kizinga ne bakozesa pikipiki, takisi n’obugaali.
EBYOKWERINDA
Balina poliisi era obumenyi bw’amateeka si bungi. Wadde bamalaaya abaliyo bangi, tebalina bulabe bwonna. Mpozzi okulwana mu bavubi kungi nga n’oluusi battingana. Obubbi butono.
EBYENJIGIRIZA
Eriyo amasomero ga siniya 4 omuli Kibanga SSS, Bumanje SSS n’amalala. Aga pulayimale kuliko Bulamba P/S, Kibanga P/S ne Kyamuswa.
EBYOBULAMU
Balina amalwaliro okuli Kalangala Health Centre, Bulamba Health Centre III n’amalala nga mangi ku go ga gavumenti.
Kyokka balina obuzibu bw’okuzimba kaabuyonjo empangaazi kubanga toyinza kusima kukka wansi nnyo olw’amazzi okubeera okumpi.
Ekirala, abavubi bamansa obubi olw’obutaba na ssente zikola kaabuyonjo. Tebalina bipipa musuulwa kasasiro.


c: text/html

text:
Bya JOSEPHAT SSEGUYA
OMUYIMBI Bella abadde ategeka okufumbirwa bamuyiye, n’ayingizaawo olulenzi olulala lumwerabize ennaku ey’emyaka etaano gy’ayiseemu ng’ali mu mukwano ogw’embirigo ne nkubakyeyo w’e Bungereza Ben Israel.
Oluyimba lwa Mary Bata olwa “Laavu enyuma nnyo bw’oba ne gw’oyagala naye ‘Disapoyintimenti’….” lumaze emyezi egiwera nga lwe luvugira mu matu ga Bella okutuusa lwe yasazeewo okufuna omuvubuka omulala amanyiddwa ennyo nga Ambassada wa Fire Base – akuba ennyo amasimu ku leediyo.
Obubonero bwa Ben okuyiwa Bella bwasooka kweyolekera ku mukolo gw’okwanjula ogwategekebwa mu bazadde b’omuwala e Kamwokya mu Kampala ku ntandikwa ya 2010 wabula ku ssaawa esembayo omulenzi n’akabatema nti entambula z’ennyonyi zimulemesezza, okukkakkana nga mukaziwattu ayanjudde kifaananyi!
Ben yeetonda ne yeeyama okukola embaga mu March 2010 kyokka oluvannyuma ne yeekyusa ng’agamba nti gwali mwezi gwa kisiibo nga bannaddiini tebasobola kubagatta. Okudingisa kwagenda mu maaso okutuusa ku ntandikwa y’omwaka guno lwe yakakasizza nti ebirooto byonna by’abadde aloota ng’anekedde mu kadaali akuba ebiragaano by’obufumbo obutukuvu ne Ben bibadde bya bulimba.
Okukakasa kino, Bella yalinnye ennyonyi n’agenda e Bungereza okulabira ddala Ben ky’aliko ku by’embaga yaabwe era gye yakizuulidde nti ssi by’aliko; n’akomawo ng’ennaku y’omukwano gw’abadde awa Ben n’obudde bwe bwamumalidde y’emuli ku bwongo.
BASISINKANA N’ OMULENZI OMUPYA
Barbara Ndagire (Bella) yasisinkana ne Ambassada wa Fire Base mu kifo ekisanyukirwamu e Wandegeya. Ambassada yasooka kweyanjula ng’omuwagizi anyumirwa ennyimba za Bella naddala olwa Ndoddo ne Ffaasi.
Bella ne Ambasada
Amannya ga Ambassada amatuufu ye Fred Ssebbaale era y’omu ku bayambi ba Bobi Wine mu kibiina kya Fire Base Crew e Kamwokya. Ku mirimu gya Fire Base kw’agatta ogw’akaduuka k’engoye k’alina e Nateete kyokka ku leediyo ez’enjawulo kw’akuba amasimu yeeyanjula nga Ambassada wa Fire Base ng’asinziira Nateete.
Abeera nnyo mu bifo ebisanyukirwamu era agamba nti yasisinkana Bella ku bbaala ya Bull Dog e Wandegeya n’amusaba babeere baamukwano era Bella teyakisangamu buzibu. Awo we baatandikira olugendo lw’omukwano nti era kati obuwala obumwemanyiiza nti abugobera wala aleme kunyiiza kabiite.
E Nateete Ssebbaale bamuyita ‘Ssereebu’ waabwe era atera okwambala empale ennene, emikuufu egyakazibwako ‘bring bring’, engatto ennene n’essaati oba emijoozi n’amasuuti aga langi entwakaavu n’atambula ng’amema.
Ssebbaale nga yenna musanyufu yategeezezza Bukedde nti: Bella mumatira nnyo mwana, era ‘tukyetabbira’ (tukyayogeraganya) ku by’okwanjula. Mmaze emyaka ebiri ng’ebya ‘ddeemu’ (abakazi) nabipowa (nnabivaako) naye embeera za Bella zankubye nnyo mwana. Nsinga kumumatirako kawato ke ke yaconconaconcona (ke yawunda) n’engeri gy’akanyeenyaamu ng’ali ku siteegi.
Bella yagambye nti Ssebbaale yaakamulabira akaseera katono naye tamusanzeemu buzibu. Yannyonnyodde nti tebannagenda nnyo wala kubanga akyetaaga akaseera ng’amwetegereza alabe oba ali ‘siriyaasi’.
Ssebbaale yagambye nti obuzibu bw’alimu kati bwe bw’okunaazaako Bella ennaku ku mutima n’okumwerabiza Ben bye yamukola kubanga yeekengera buli kigambo olw’ebyo by’azze ayitamu.
Bella agamba nti wa myaka 28, era nga tannatandika kuyimba mu 2008 yasooka kubeera muzinyi mu kibiina kya Shadow’s Angels ekyakulemberwanga Roger Mugisha eyayitibwanga DJ Shadow nga tannalokoka.

robotstxt: allowed

filter: keep


text:
Bya BASASI BAFFE
KYETINZE ng’omuyimbi Geoffrey Lutaaya agattibwa ne Irene Namatovu ku mbaga gye baludde nga balangirira nga bw’ejja n’okumenya ebitooke.
Mu luyimba lwabwe olwa ‘Aliba ani alikunkyaya’, abayimbi bano mwe baalangiririra nga bwe bajja okukola embaga ejja okumenya n’ebitooke. Ggwe wamma kino baakituukirizza anti abantu beekuluumudde okuva mu Kampala okugenda e Masaka mu kkanisa y’e Kijjabweni gye baagattiddwa ate oluvannyuma ne basembeza abagenyi baabwe mu maka ga bazadde ba Lutaaya e Mityebiri - Kyotera.
Saluuni eyakoze ku kuyooyoota abagole baavudde nayo e Kampala ne bagitwala e Masaka, nga kino kyalagiddewo nti ddala bamanyi kye baagala. Abantu b’e Masaka olwawulidde nti abayimbi baabwe aba Eagles Production bali mu Masaka, baacamuse ne beeyiwa ku nguudo okubalindirira era baagenze okuva mu saluuni ng’enguudo mu Masaka zikwatiridde abantu.
Baabawerekedde okubatuusa mu kkanisa y’e Kijjabweni era olwamaze okugattibwa ne babawerekera okubatuusa e Mityebiri wakati mu nduulu n’okusaakaanya ng’abagole bwe babawuubira ku mikono. Baagattiddwa Omulabirizi Makumbi.
Ebifaananyi bya Steven Musoke, Ssennabulya Baagalayina ne Josephat Sseguya


text:
Bya DONALD KIIRYA
ABABAKA ba palamenti baawuniikiridde bwe basanze abayizi mu masomero mangi nga basomera mu mbeera mbi okuviira ddala ku bizimbe ng’era bangi batuulira ddala ku ttaka nga basoma.
Ababaka b’akakiiko akavunaanyizibwa ku kulondoola omutindo gw’ebyenjigiriza aka Parliamentary Forum on Quality Education nga bali wamu n’ab’ekibiina ekigatta abasomesa ekya UNATO.
Ababaka b’akakiiko kano baakulembeddwaamu ssentebe w’akakiiko kano Rosemary Sseninde (mukazi Wakiso), omubaka omukazi owa disitulikiti y’e Luuka, Naume Kabule n’omuwandiisi wa UNATU, James Tweheyo ne babadduukirira n’ebikozesebwa mu kusoma omwabadde ebitabo n’ekkalaamu.
Seninde yategeezezza nti okudduukirira abayizi b’e Luuka kyaddiridde amawulire ga ‘Agataliiko Nfuuku’ ku ‘Bukedde TV’ 1 gye buvuddeko okulaga abayizi b’essomero lya Busiiro P/S erisangibwa mu ggombolola y’e Waibuga nga bawandiikira mu ttaka nga tebalina bitabo.
Ababaka nga batuuse ku ssomero lya Busiiro kyababuuseeko bwe baasangidde ddala ng’abayizi batuula ku ttaka nga n’ebibiina ebimu okwawulibwa kubirala kikoleddwa na ttundubaali. Mu mbeera eno baawaliriziddwa n’okudduukirira amasomero amalala mu disitulikiti eno okuli; Nakabaale P/S, Kiremwa P/S saako ne Ikumbya P/S.
Sseninde (wakati) ne banne nga bagabira abayizi ebitabo.
Seninde bwe yabadde ayogera eri abazadde abaakung’aanye, yabagambye nti bave mu kulowooza nti abaana be bazaala ba Pulezidenti Museveni ne beesamba okubalabirira.
Yabasabye okufaayo ku baana baabwe nga babagulira ebikozesebwa ku masomero omuli engatto, ebitabo, unifoomu n’ebintu ebirala ebyetaagisa nga basoma.
Yabawabudde nti okusomesa abaana baabwe baba ng’abasiga nti bwe bataakikole bajja kukungula ssere.
Yabasabye bakole n’akakiiko akanaakangavvula abazadde abatasindika baana ku masomero ne basalawo okubasindika okukola obupakasi mu masamba g’ebikajjo.
Akulira essomero lya Busiiro P/S, Sarah Makumbi yategeezezza nti ebizimbe abayizi mwe basomera bikadde binaatera kugwiira baana ng’ekimu enkuba yakitikkulako akasolya omwaka oguwedde kwe kusaba ababaka ba Palamenti baddukirire essomero.


text:
Bya ABRAHAM MUGANZI
POLIISI y’e Bushenyi ekutte ssenteba wa LC1 ow’ekyalo ky’e Rwanyankara mu ssazza ly’e Kyeizoba n’omukazi bagiyambeko mu kunoonyereza ku musango gw’okujingirira n’okubba ente mu kitundu kino.
Abaakwattiddwa kuliko: John Muhanguzi,58, ne Jenina Kiconco agambibwa nti ye yakulembedde olukwe lw’okubba ente.
Aduumira Poliisi e Bushenyi, John Rutaagira agamba nti ssentebe yakwattiddwa oluvannyuma lw’okufuna okwemulugunya nti yeenyigira mu bubbi bw’ente.
Abatuuze bagamba nti ssentebe ajingirira ebbaluwa n’aziwa abantu ababba ente nga zibakkiriza okutambuza okuva mu kitundu kino okuzitwala awalala.
Kiconco okukwattibwa yasangiddwa n’ente enzibe ku faamu ye. Rutaagira yasabye abantu okugenda ku poliisi y’e Bushenyi bawe obujulizi ku bantu bano balyoke bavunaanibwe.


text:
Bya FREDERICK KIWANUKA
KAAKANO akabuga Kigumba omusangibwa amawanga 80 anti kizibu okutuukayo n’obulwa omuntu bwe muwuliziganya mu lulimi lwo.
Obubuga bwaffe Akabuga kano kasangibwa mu disitulikiti empya ey’e Kiryandongo naye kumpi buli ggwanga eriri mu Bugwanjuba bwa Afrika olisangayo.
Akabuga kano keesudde kiromita 200 okuva e Kampala ku luguudo lw’e Gulu. Okutuukayo, olinnya bbaasi oba takisi n’osasula 15,000/- amagenda gokka.
Ng’oggyeeko bakaasangwawo Abanyoro, Kigumba osangayo kumpi buli ggwanga eriri mu Uganda, Kenya, Tanzania, Rwanda, Burundi, Nigeria Senegal, Abachina, Abayindi n’abalala era kigambibwa nti amawanga gasoba mu 80 kyokka teri bukuubagano wakati mu mawanga.
Abatuuze b’e Kigumba balimi ba kasooli, ebinyeebwa, entungo, ebijanjaalo, mpokya n’ebirala era bangi beeyiwayo okusuubula ebirime n’okukola mu nnimiro z’abagagga.
Olwa bizinesi ezimeruka e Kigumba enkya n’eggulo, zibbanka n’amakampuni amanene okuva e Sudan n’e China bataddeyo amatabi.
N’abasaabaze kizibu okubayisa e Kigumba nga tebayimirizza ddereeva kwegulira ku micomo, kasooli ne muwogo omwokye.
Akabuga kano kalimu loogi ne wooteeri ez’omulembe n’ebirabo by’emmere era abakozi ba disitulikiti y’e Kiryandongo gye balya ekyemisana, okwesanyusaamu n’okusula.
ENSIBUKO YA KIGUMBA
Omutuuze Eliakim Adoli agamba: Kigumba yali nsiko na kibira nga mulimu abantu baamuswaba. Kino kyawaliriza gavumenti y’abafuzi b’amatwale okugenda e Kenya n’eggyayo abantu b’eggwanga lya Maragoli be yaleeta n’ebasenza mu kitundu mu 1958.
Buli famire ya Bamaragoli gavumenti y’abafuzi b’amatwale yagiwa yiika z’ettaka 20 ebeereko n’okulimirako nga n’okutuusa kati be bamu ku bataka e Kigumba.
LWAKI KIGUMBA?
Kigambibwa nti emiti egimu gyali gikaluba, olwo Abamaragoli ne bagigeraageranya n’eggumba mu lulimi lwabwe lye bayita ekigumba era awo we waava erinnya Kigumba.
Abamaragoli bagambibwa nti be baatandiikiriza okulima kasooli mu kitundu kino gwe bajja naye okuva e Kenya era kasooli kye kirime ekisinga okulimibwa e Kigumba. Oluvannyuma lw’akaseera, amawanga amalala gazze geeyiwa mu Kigumba, olwo eyali ensiko n’efuuka akabuga nga kati kakulira ku misinde.
EBIKUZA KIGUMBA
Mulimu amasundiro g’amafuta, zibbanka, wooteeri, amaduuka amanene, obuuma obusa kasooli n’ebifo ebisanyukirwamu. Mu 2009 akabuga kano kaasuumuusibwa ne katuuka ku ddaala lya Town Council mu 2009.
Kalimu Zooni 7 omuli; Kigumba omukadde, Kitwanga, Kigaragara, Kihua 1, Kihura II ne Kibukiye.
Enkulaakulana esinga mu Zooni ya Kitwanga nga muno mw’osanga ofiisi za town council.
ABATUUZE ABATUTUMUFU
Mu batuuze abatutumufu abalina obutuuze mu Kigumba, mwe muli bannamagye; Brig. Kashaka ne Col. Tumukunde.
Ate abalala kuliko omubaka omukyala owa disitulikiti y’e Kiryandongo, Hellen Kawunde n’ebikonge bya disitulikiti y’e Kiryandongo abawerako. Eriyo amasomero agawera, amalwaliroga gavumenti 2; Kija Health Centre II ne Kigumba Health Centre III kyokka eddene liri Kiryandongo.
EBYAMASANYU: Mulimu bbaala eza kiraasi ez’enjawulo okuva ku balucoolo okutuka ku bannaggwadda.


text:
Bya Josephat Sseguya, David Kibanga ne Madinah Nalwanga
Rebecca Jingo, azzeemu okutabuka ne bba Joel Isabirye ekiwalirizza omusajja okuddukira ku poliisi yeekubire enduulu ng’agamba nti, omukazi amuggyiddeyo ekiso ng’ayagala kumutuusaako obulabe.
Isabirye eyeeyise Kakensa mu bya Leediyo, Omukazi gwe yawawaabidde ku Poliisi y’e Najjeera ye Rebecca Jjingo.
Yasoose kumuwawaabira wiiki eyise ng’agamba nti yabadde amuggyiddeyo ekiso amufumite, era ensonga ne zituulwamu akulira bambega ku Poliisi eno, Muky. Costance Nyirasenga, ne badda eka nga balinga abategeeraganye.
Kyokka olunaku lw’eggulo Isabirye yazze ku Poliisi n’aggulawo omusango gw’okubbibwa obukadde bwa ssente 30 era ng’omuntu gw’awawaabira okumubba ye Rebecca Jjingo. Omusango guno guli ku nnamba 12/28/10/2014 ku poliisi y’e Najjeera.
Isabirye ne Rebecca baatambulira mu nnyonyi ku mbaga yaabwe mu December 2013.
Isabirye ku mulundi ogwasooka yannyonnyola poliisi nti olutalo lwatandikira ku kulwanira mpeta ya Jjingo era bwe yamusinza amaanyi n’agimuggyako omukazi kwe kukwata ekiso n’ayagala okumufumita, ye kwe kusalawo okuddukira ku Poliisi.
Kyokka bwe yazze ku Poliisi eggulo yagambye nti yakomyewo eka nga Jjingo asibyemu ebibye anobye, kyokka nga mu bintu atwaliddemu ne ssente ze obukadde 30.
Tekinnamanyika lwaki Isabirye ne Jjingo bandibadde balwanira empeta y’embaga makeke eyayuuguumya Kampala nga n’omwaka tegunnayita. Embaga yaliwo December omwaka oguwedde.
Isabirye yawandiise ensonga zino ku muko gwe ku mukutu gwa Facebook ng’akukkulumira Jjingo okumubba n’agamba nti eyo enkola nkyamu.
‘Barnabas’, mwannyina wa Rebecca abiyingiddemu
Kino kyawalirizza mwannyina wa Rebecca Jjingo, Paul Jjingo azannyira mu kibiina kya Ebonies, naye okussa ebigambo ebikambwe ku mukutu gwa facebook ng’alangira mukoddomi we okussanga ebikwata ku maka gaabwe mu lujjudde lw’abantu ng’ayita ku facebook mu kifo ky’okubikolako ng’omusajja omukulu.
Ku kiwandiiko kye yatadde ku facebook eggulo, Paul yalangidde Isabirye okulemwa okukola ku nsonga za mwannyina gwe yayise ‘ka Rebecca akatono’ we kakulemedde olwo osobola ki, oswaza abasajja nze era nnali simanyi nti, bw’otyo bw’oli!
Kyokka bwe waayise akaseera katono, Paul yaggyeeyo ekiwandiiko kino oluvannyuma lw’okulabulwa mikwano gye ku kabi akakirimu ng’ate naye alumbidde mukoddomi we mu lujjudde omusango ate naye gwe yabadde amuvunaana.
Ab’eng'anda baalangidde Isabirye okwesiba ku munnaabwe n’okumuwaayiriza nti, yakoze olukwe okumutuusaako obulabe n’okumubba ng’ate akimanyidde ddala nti, tayinza kukikola.
Bukedde bwe yakubidde Paul essimu eggulo, yatidde okwogera ng’alowooza nti agenda kukwatibwa eddoboozi bwe yagambye nti, ‘Haa.. ate ssebo kati musazeewo kunkwata maloboozi.. ebyo biri bwebityo naye nze saagala kwogera ku nsonga eyo kubanga byansusseeko ne nsalawo okusirika kubanga asirika teyejjusa….”
Isabirye ky’agamba:
Bukedde bwe yakubidde Isabirye essimu eggulo, yategeezezza nti, ebintu mukoddomi we, Paul, bye yawandiise yabisomye naye yabiyisizzaamu lukwakwayo kubanga yabadde ku mukolo kyokka n’abyewuunya kubanga yabadde tabisuubira.
Yagambye nti, ebintu ebyo si ye yabiwandiise ku mukutu gwe ogwa facebook wabula waliwo omuntu eyalumise ‘password’ (ebigambo ebiggula) ya facebook ye era ng’omuntu ono ye yagenze ku mukutu ogwo n’aggulawo n’abimusalako.
“Waliwo abantu abali e Bulaaya eyo, be basinze okunnyonoona, bayiiya ebintu ne babiwandiika nga bagamba nti nze mbyogedde. Nze sinnatabuka na mukyala wange Rebecca era tuli bulungi.” Isabirye bwe yategeezezza.
Mu May wa 2014, abaagalana bano baatabuka nga kigambibwa nti, baayomba ne balwana ekyaleetera Isabirye okukuba Jjingo.
Kyokka ku olwo Isabirye yategeeza Bukedde nti, alina omukazi gwe yayagalako amanyiddwa nga Ritah Love Kaggwa, asaasaanya eng'ambo zino.
Rebecca alaajanidde Katonda
Rebecca yatadde ekiwandiiko ku facebook ng’asaba Mukama amugumye nti, ‘Ku lw’ekisa kya Mukama ebintu byonna biyita mu ggwe Yesu. Ggwe antegekera ebirungi wadde nga nina abalabe, nze mmanyi ekisa kyo kya kubeera nange era ndi wa kubeera mu nyumbayo emirembe n’emirembe, Amiina.
Bukedde yakubidde Rebecca Jjingo essimu okwongera okutangaaza ku nsonga zino kyokka buli lwe yabadde agikwata ng’agiggyako mangu nga talina ky’ayogedde.
Ku mbaga yaabwe eyali ey’ebbeeyi ennyo ng’abagole baatambulira mu nnyonyi nnamunkanga nga bwe kyali ne mu kwanjula e Buddo, Rebecca Jjingo yawera nga bw’asobola okukuuma Isabirye gwe baali boogerako ng’omusajja omuzibu ennyo.
Mu kiseera ekyo, Isabirye yali yaakawasa abakyala bataano era ne mu lutikko ya St. Paul e Namirembe tebaabagatta wabula okubawa omukisa kubanga Isabirye yali yagattibwako empeta.
Ku kwanjula n’embaga, obukuumi bwali bw amaanyi okwetangira omuntu yenna eyali ayinza okutabangula emirembe.
Omu ku bategesi b’omukolo, omuyimbi Mesach Ssemakula, yabakuutira obutabaswaza kubanga abantu baabalinamu essuubi ddene.
Laba wano ebifa mu bufumbo bwa Jjingo
Rebecca Jjingo yakaabye ng’ayanjula bba Joel
Rebecca Jjingo ayombye ne ‘muggya we’ ku ssimu; Amukudaalidde
REBECCA JJINGO; Kiki ekimutabudde ne bba Isabirye!
Rebecca Jjingo ne Isabirye bagattiddwa empeta
Jjingo ne Isabirye beekoze obusolo mu bantu ku Africana


text:
Engeri Y'okuyiga N'obukodyo Bwakwo
Byajjibwa mu kitabo: Okulowooza nga kagezi munyu:
Engeri musanvu ezeyambisibwa bakakensa muzuula na Aristotle, Leonardo Einstein, Edison nabalala byawandikibwa Michael Michalko
"Wadde toli kagezi munyu oyinza okweyambisa engeri zino ezabakakensa nga Aristotle oba Einstein okweyongera mukulowooza mungeri eyekikugu osobole okugonza obulamu bwo obwo maaso".
Engeri zino omunaana ziyinza okuyamba okulowoza mungeri enekuleetera amagoba mukumulungula ebikalubye. "Engeri zino zeyambisibwa nnyo abavumbizi mu byafayo munsi yonna".
1.Tunulira ekizibu mungeri ezenjawulo olabe nti ofuna amakubo nebwegaba gawukana kugabalala gomanyi okusobola okimulungula.
Leonardo da Vinci yazuula nti okufuna amagezi kukumulungula ekizibu sooka ozuule engeri gyoyinza okutunulira mungeri ezenjawulo. Yazuula nti omulundi ogusooka nga ofunye ekizibu obaamu kyekubiira mungeri gyokitunulira mu. Naye bwoba nga addamu okukizimba mubwongo bwo kiba nga kizibu kirara si kiri kyewasoose okulaba.
2. Kuba ekifananyi!
Einstein yatunulira nga ekizibu mungeri nyingi nga kwatadde nokukuba ekifananyi alabire ddala wa aw'okumulungura. Era ye yazula nti emiwendo nebigambo bikola kitono mukulowoza kwe singa aba nekifananyi.
3. Leeta amagoba! Ekimu ku kyotegerera ba kagezi munyu kwekuba nti baleeta amagoba.
Thomas Edison yalina obwananyini ku migabo 1,093. Engeri eyiye yali kakugaba katala buli omu gwakozesa naye yenyini nga abanekitundu kyazanya mukulowooza ku kizibu ekiriwo. Mumusomo gwabanna sayansi 2,036 mubyafaayo , Dean Keith Simonton owa University ya California mu Davis yazuula nti banasayansi bangi abakugu mu byafayo bazuula ebyamagezi bingi nnyo naye ate n'ebilowoozo ebitaatuyamba. Naye singa batya okuzula ebyo ebitayumba n'ebiloozo ebyatuyamba bwebatyo tebandibivumbudde.
4. Yunga ebipya byovumbudde ku birala. Yunga ebirowooza ebifananyi nabuli kimu ekipya kyolina wadde nga oluusi biyinza okulabika obulala.
Amateeka g'ensikirano gava ku mumonaaki omu eyagatta okubala ne sayansi wa biology kale nga wadde byali tebirabika kufanagana.
5. Fanaganya ebirowoozo byo; Gezako okuganaganya ebirowoozo ebitalabika kufanaganya oyinza okujjamu kyoyagala.
Da Vinci forced yafanaganya okuwuuma kw'ekidde nga kikubiddwa ku nsamuka yamazzi nga ejjinja likasukiddwamu. Kino kyamuyamba okuzuula nti eddoboozi litambula mungeri yamayengo nga agamazzi. Samuel Morse yavumbula sitenseni zamaloboozi gesimu nga amaze kutunulira sitenseni zendogoyi ezempaka.
6. Loworeza mubikontana.
Physicist Niels Bohr yazuula nti bwokwata ebikontana oba ebyawuka bibiri obwongo bwo buyinza okutuuka mumutindo omulala mukulowooza. Yazuula nti ekitangaala kiringa katundutundu ate era kiringa jjengo bwatyo navumbula 'complimentarity' mu sayansi.
7. Yiga okwefananyiriza mukulowooza.
Aristotle yazuula nti okwefananyiriza ebitafanagana kabonero ka kagezi munyu. Okugeza okwefananyiriza ennyanja n'okwagala.
8. Oluusi wesigame ku lukisakisa oba 'chansi'
Buli lwetugezako okukola ekintu nekigaana tukola ekirala ekyokisooka mu kutetenkanya 'accident' oba ekintu ekigwawo obugwi. Nemunsobi tukoleramu ekirungi singa tetutunula ku bubi bwa nsobi bwokka. Ensobi byejja tunulira ekkubo mwewayise okkola ekyo wefumitirize kukubo eryo ate olabe kyoyinza okukyusa. Tewebuuza lwaki ogudde wabula kiki kyokoze.


text:
Olugero 11: Musoke Eyasooka
OMANYI ekintu Nuuwa kye yasooka okukola ye n’ab’omu maka ge bwe baafuluma mu lyato? Yawaayo ekiweebwayo oba ekirabo eri Katonda. Oyinza okumulaba ng’akikola mu kifaananyi ekyo ekiri wansi. Nuuwa yawaayo ekirabo kino eky’ebisolo okwebaza Katonda olw’okuwonya ab’omu maka ge mu mataba ag’amanyi.
Olowooza Yakuwa yasiima ekirabo ekyo? Yee, yakisiima. Era n’asuubiza Nuuwa nti taliddamu kuzikiriza nsi ng’akozesa amataba.
Mu kiseera kitono amazzi gaali gakalidde okuva ku nsi, era Nuuwa n’ab’omu maka ge baatandika obulamu obuppya ebweru w’eryato. Katonda yabawa omukisa era n’abagamba: ‘Mulina okuzaala abaana bangi. Mulina okweyongera obungi okutuusa abantu lwe banaabuna ensi yonna.’
Naye oluvannyuma, abantu bwe bandiwulidde ku mataba ag’amaanyi, oboolyawo banditidde nga balowooza nti amataba ng’ago gayinza okuddamu. Bwe kityo, Katonda yateekawo ekintu ekyandijjukizza abantu ekisuubizo kye eky’obutaddamu kuleeta mataba ku nsi yonna. Omanyi kye yateekawo okubajjukiza? Yali musoke.
Musoke atera okulabibwa ku ggulu akasana bwe kaaka ng’enkuba emaze okutonnya. Musoke alina langi nnyingi ezirabika obulungi ennyo. Wali omulabyeko? Ali mu kifaananyi omulaba?
Katonda bw’ati bwe yayogera: ‘Nsuubiza nti tekiribaawo nate abantu bonna n’ebisolo okuzikirizibwa amataba. Nteeka musoke wange ku bire. Era musoke bw’anaalabikanga, nange nnaamulaba era ne nzijukira ekisuubizo kyange.’
N’olwekyo, bw’olaba musoke, yandikujjukizza ki? Yee, ekisuubizo kya Katonda nti taliddamu kuzikiriza nsi n’amataba.
Olubereberye 8:18-22; 9:9-17.
Ebibuuzo
- Nga bwe kiragibwa mu kifaananyi, kiki Nuuwa kye yakola nga yakava mu lyato?
- Kiragiro ki Katonda kye yawa Nuuwa n’ab’omu maka ge oluvannyuma lw’Amataba?
- Kiki Katonda kye yasuubiza?
- Bwe tulaba musoke, kiki kye yanditujjukizza?
Ebibuuzo ebyongerezeddwako
- Soma Olubereberye 8:18-22.
Leero tuyinza tutya okuwa Yakuwa “evvumbe eddungi”? (Lub. 8:21; Beb. 13:15, 16)
Kiki Yakuwa kye yalaba ku mbeera y’omutima gw’omuntu, n’olwekyo twandyegendereza ki? (Lub. 8:21; Mat. 15:18, 19)
- Soma Olubereberye 9:9-17.
Ndagaano ki Yakuwa gye yakola n’ebitonde byonna eby’oku nsi? (Lub. 9:10, 11)
Endagaano ya musoke erimala bbanga ki? (Lub. 9:16)


text:
FUFA evunaanyizibwa ku kukulaakulanya omupiira, okugusaasaanya n’okuyamba bammemba baayo (FUFA) mu kubazimba mu nsonga z’omupiira. Eby’embi, omulamwa bagusudde kati bali ku “mwami ky’akoba” !
Buli kitakolera pulezidenti wa FUFA, Moses Magogo, obukulembeze bwe bukikyawa ne bukirwanyisiza ddala awatali kufaayo oba kikulaakulanya mmemba wa FUFA. Ensangi zino, Magogo ne bakkaada be, bawanda muliro ku nsonga za kkampuni ya Azam TV okusasulira liigi y’eggwanga.
Ensonga nnyangu nnyo, kuba Magogo yali akutudde ddiiru ne SuperSport. Liigi etuuse mu makkati kyokka SuperSport terabika ate nga ne ssente z’ewa kiraabu sizoni ennamba tezizimala kulabirira bazannyi baazo wadde omwezi ogumu okusinziira ku bajeti yaazo.
Kiraabu 16 eza ‘Super’ zonna mmemba za FUFA, buli emu ekozesa abakozi abasukka mu 40, zigezaako okuwammanta we zisobola okuggya akasente akawerako okweyimirizaawo, kyokka ate FUFA ezisimbidde ekkuuli kuba baagala kutaakiriza ddiiru ya Magogo n’akabinja ke. Ddala okwo kuba kukolerera mupiira? Bulijjo ow’ebbango bw’otomuwemukira, teweebikka! Naye aba FUFA ndaba ng’abavudde ku mulamwa nga kati buli omu anoonya w’afunira.
Baatandiikiriza na kutunda mipiira gya Cranes eri abategesi b’ebivvulu, abazannyi, abatendesi, baddiifiri baasoloozebwako ssente ku mipiira gya Cranes, jjuuzi ebikwekweto by’okufuuza abatunda emijoozi gya Cranes mu ngeri y’ekimpatiira byafundikirwa nga waliyo omunene mu FUFA emabega waabwe. Kati kumpi buli kimu mu FUFA kyakusookereza. Ddala bwe tutyo bwe tunaazimba omupiira?
Ky’ova olaba nga gye buva ne gye bulaga, omupiira guddukanyizibwa bantu baagwo abatakulembeza ssente wabula abaagala okutumbula omupiira. Bwe tunaabikola ekifuulannenge twandikwata mu ly’empiki!
mubirua2002@yahoo.co.uk (0774054636)


text:
Eno y'endowooza oy'okugatta
amanyi, amagezi n'ebitone eby'enjawulo.Okukolera awamu obulungi
kwekuyiga obwegasi buno era n'okusobola okweyamba engeri gyetwawukana
mu mu butonde bwaffe okugeza nga mu ndowooza n'ebirala okujjamu
amagoba.
Enkolagana mu
bwegassi buno yesigamye ku kwesigangana.
Obutetenkanya
bulijjo kuzibu okulabika nga ekiri mu ndabirwamu. Tekutera kutegerekekerawo.
Ebirowoozo bilina kweyambisibwa kutukiriza mulimu si kubitabika
nabigendererwa by'abo abenonyeza ebyabye. Amanyi mu kolera awamu
gava mu kusobola kutwala maaso ebiroowozo bya bannakibiina.
Kiki ekivuddemu:
Ekivuddemu kiri ku lupapula, kyanjuddwa bwanjulwa oba kiri
ku lutambi lwa 'cinema'.
Omugaso gw'abasomesa
Okufuna amagoba mumulimu
kyesinziira nnyo ku kutegera obulungi ebigendererwa by'omulimu
ogwo okuva mu kunyonyora kwabasomesa. Awo nno ekibinja kirina
omulimu gwa manyi ogw'okutegeera era n'okujjamu ebigendererwa
bino amakulu.
Omulimu gw'ekibiina
gwanguyizibwa nnyo abasomesa abalungi naddala mukulambika omulimu
gwekibinja.
Okusomera oba okolera mu bibinja tekulina kuyisibwamu maaso era
ne banna kibiina abagala okuwabwa banabwe balina okwelindibwa
anti ekijja omonya, kinyaga bitono.
Okuyozayoza era
n'okwewa obubonero:
Kino kirina okwesigamizibwa
kukwenyiramu kw'abo abayozayozebwa era balina okubako kyebakoze
kukumaliza omulimu oba okugutwala maaso.
Okuwa obubonero kuno
kiba kirungi nekwesigamizibwa kukukakalukana kwabuli omu so si
kukugeranya banna kibiina. Kino tekiterebula bannakibiina ababa
tebafunye kuyozayozebwa.
Banna kibiina abakozi
ennyo ate n'abo abakyabula mu
Abo abakozi ennyo batera
okuyigiriza abakyabulamu okwerwanako. Mukuyiga kuno ate amagoba
gekibiina mu mulimu geyongera. Ate olaba n'abo abakozi ennyo oba
abamanyi bwebasomesa abalala nabo benyini abasomesa beyongera
okukenguka. Kati awo abakyabulamu baba bayigirizza abo ate ababasinga.
Abo abayigiriza era
beyongera okuganyulwa mu bukulembeze, muwekakasa kyebasomesa,
mukwefuga singa wabaawo obutategeragana n'ebirara ate ebyetagibwa
mukuyiga.


text:
KU Lwokutaano oluyise, FUFA yategese olusirika mwe yayise abantu ab’ebiti eby’enjawulo okukubaganya ebirowoozo ku binaayongera okuzimba omupiira gwa Uganda. Mwabaddemu abatendesi, abazannyi, abaguddukanya, bannabyabufuzi, abawagizi, abaamawulire n’abakulira kkampuni eziyinza okugussaamu ensimbi.
Olusirika luno luddiridde Uganda (Cranes) okumala emyaka 37 nga teyitamu kuzannya mpaka za Afrika era nga pulezidenti wa FUFA, Ying. Moses Magogo yakiraba nga kisaanidde okufuna ebirowoozo eby’enjawulo ku bisibyewo ekikwa kino n’engeri y’okukyeyambula.
Nga bwe tulinda ekiwandiiko ekitongole okuva mu lusirika lwa FUFA, waliwo ekizibu ekitalinda era ng’awatali kukikolako mu bwangu, n’olusirika lwabamenyedde busa. Omupiira gwa Uganda kati gulimu ebiwayi ebikulu bibiri, ekya FUFA ya Magogo n’ekya Lawrence Mulindwa, gwe yaddira mu bigere.
Mulindwa ye yakwasa Magogo entebe nga kyewuunyisa mu mwaka gumu gwokka enkambi zaabwe obutakwatagana. Abalya abakulu bombi mu ngalo bayiiyizza kya kusiiga ba ludda lulala nziro okubasanyusa (Mulindwa ne Magogo). Omuntu yenna aggyayo ensobi ku FUFA ya Magogo, ateekebwako kya ‘buyeekera’ n’okumulumiriza nti Mulindwa y'amutumye.
Abatendesi mu musomo gwa FUFA bwe beemulugunya ku kusuzibwa ku ddeeka z’abaana, aba Magogo baagiyise kampeyini ya Mulindwa okwonoona Magogo mu kifo ky’okutereeza.
Magogo, nga pulezidenti wa FUFA aliko, simusuubira kukkiriza njawukana zino kubaawo kubanga zijja kumulemesa okuzimba omupiira. Abaamawulire, abatendesi, abakungu ba kiraabu n’abawagizi bonna abeetaaga nga kasita akkiriza ne beetemamu, entebe etuuse okumuva mu ngalo.
Magogo bw’anaawuliriza abamusuuta bokka n'abo abasiga obukyayi, tujja kumujjukirira mu bakonzibizza omupiira.
kkawuma@newvision.co.ug 0772371990


text:
Yeremiya
Chapter 4
1 Bw'onokkiriza okukomawo, ggwe Isiraeri, bw'ayogera Mukama, eri nze gy'olidda: era bw'onoggyawo emizizo gyo mu maaso gange, kale tolijjulukuka;
2 awo olirayiranga nti Mukama nga bw'ali omulamu mu mazima ne mu musango ne mu butuukirivu; n'amawanga ganeesabiranga omukisa mu ye, era mu ye mwe baneenyumiririzanga.
3 Kubanga bw'atyo Mukama bw'agamba abasajja ba Yuda ne Yerusaalemi nti Mukabale ettaka lyammwe eritali ddime, so temusiganga mu maggwa.
4 Mwekomole eri Mukama, muggyewo ebikuta eby'emitima gyammwe, mmwe abasajja ba Yuda n'abali mu Yerusaalemi: ekiruyi kyange kireme okufuluma ng'omuliro ne kyokya ne wataba ayinza okukizikiza olw'obubi obw'ebikolwa byammwe.
5 Mulangirire mu Yuda, mulaalike mu Yerusaalemi; mwogere nti Mufuuwe ekkondeere mu nsi; mwogerere waggulu mwogere nti Mukuŋŋaane, tuyingire mu bibuga ebiriko enkomera.
6 Musimbe ebendera okwolekera Sayuuni: mudduke muwone, temulwawo: kubanga ndireeta obubi obuliva obukiika obwa kkono n'okuzikiriza okunene.
7 Empologoma erinnye okuva mu kisaka kyayo, era omuzikiriza w'amawanga; akutte ekkubo, avudde mu kifo kye; okuzisa ensi yo, ebibuga byo babizise obutabaamu abibeeramu.
8 Olwekyo mwambale ebibukutu, mukungubage muwowoggane: kubanga ekiruyi kya Mukama tekikyuse okutuvaako.
9 Awo olutituuka ku lunaku olwo, bw'ayogera Mukama, omutima gwa kabaka gulizikirira, n'omutima gw'abakulu; ne bakabona balisamaalirira ne bannabbi balyewuunya.
10 Awo ne ndyoka njogera nti Woowe, Mukama Katonda! mazima olimbye nnyo eggwanga lino ne Yerusaalemi ng'oyogera nti Muliba n'emirembe; naye ekitala kituuka ku mmeeme.
11 Mu biro ebyo baligamba eggwanga lino ne Yerusaalemi nti Embuyaga ez'olubugumu eziva ku nsozi ez'obweru mu ddungu ezoolekera omuwala w'abantu bange, si za kuwujja so si za kulongoosa;
12 embuyaga nnyingi eziva ku ezo zirijja ku lwange: kaakano nange naayogera emisango ku bo.
13 Laba, alirinnya ng'ebire, n'amagaali ge galiba ng'empewo ez'akazimu: embalaasi ze za mbiro okukira empungu. Zitusanze! kubanga tunyagiddwa.
14 Ai Yerusaalemi, naaza omutima gwo guggweemu obubi, olyoke olokoke. Ebirowoozo byo ebibi birituusa wa okubeera mu nda yo?
15 Kubanga eddoboozi lirangirira nga liyima e Ddaani, era liraalika obubi nga liyima ku nsozi za Efulayimu:
16 mubuulire amawanga; laba, mulaalike eri Yerusaalemi ng'abakuumi bava mu nsi ey'ewala ne balangirira ebibuga bya Yuda n'eddoboozi lyabwe.
17 Bakyetoolodde enjuyi zonna ng'abakuuma ennimiro; kubanga kyanjeemera, bw'ayogera Mukama.
18 Ekkubo lyo n'ebikolwa byo bye bikufunidde ebyo; buno bwe bubi bwo; kubanga bwa bubalagaze, kubanga butuuka ne ku mutima gwo.
19 Emmeeme yange, emmeeme yange! omutima gwange gunnuma munda mwennyini; omutima gwange gweraliikiridde mu nze; siyinza kusirika; kubanga owulidde, ai emmeeme yange, eddoboozi ly'ekkondeere, nga liraye.
20 Okuzikirizibwa okuli kungulu w'okuzikirizibwa kulangirirwa; kubanga ensi yonna enyagiddwa: eweema zange zinyagiddwa nga simanyiridde, n'amagigi gange mu kaseera kamu.
21 Ndituusa wa okulaba ebendera ne mpulira eddoboozi ly'ekkondeere?
22 Kubanga abantu bange basirusiru, tebammanyi; biwowongole bya baana, so tebalina kutegeera: ba magezi mu kukola obubi, naye mu kukola obulungi tebalina kumanya.
23 Nalaba ensi, era, laba, nga njereere nga yeetabuddetabudde; n'eggulu nga temuli musana.
24 Nalaba ensozi, era, laba, nga zikankana, obusozi bwonna ne buyuuguuma eruuyi n'eruuyi.
25 Natunula, era, laba, nga tewali muntu, n'ennyonyi zonna ez'omu bbanga nga zidduse.
26 Natunula, era, laba, ennimiro eŋŋimu nga zifuuse nkoola, n'ebibuga byamu byonna nga bimenyesemenyese, olw'okujja kwa Mukama ne mu maaso g'ekiruyi kye.
27 Kubanga bw'atyo bw'ayogera Mukama nti Ensi yonna eriba nsiko; naye sirikomekkerereza ddala.
28 Ensi kyeriva ewuubaala, n'eggulu eriri waggulu liriddugala: kubanga nze nkyogedde, nkimaliridde, so sejjusizza, so siridda nnyuma okukireka.
29 Ekibuga kyonna kidduka olw'okuyoogaana kw'abo abeebagadde embalaasi n'ab'emitego; bayingira mu bisaka, ne balinnya ku mayinja buli kibuga kirekeddwa, so tewali muntu atuula omwo.
30 Naawe bw'olinyagibwa olikola otya? Newakubadde ng'oyambala olugoye olutwakaavu, newakubadde nga weeyonja n'ebintu ebya zaabu, newakubadde ng'ogaziya amaaso go nga weesiigako eddagala, weefuulira bwereere omulungi: baganzi bo bakunyooma, banoonya obulamu bwo.
31 Kubanga mpulidde eddoboozi ng'ery'omukazi alumwa okuzaala, obubalagaze obuli ng'obwoyo azaala omwana we omubereberye, eddoboozi ly'omuwala wa Sayuuni alaakiira, ayanjala engalo ze ng'ayogera nti Zinsanze kaakano! kubanga emmeeme yange ezirika mu maaso g'abassi.


text:
Chapter 3
1 Zikisanze ekibuga eky'omusaayi! kyonna kijjudde eby'obulimba n'eby'amaanyi; ekitaagulwataagulwa tekivaamu.
2 Okuvuuma kw'olukoba n'okuvuuma kwa bannamuziga abayiringita; n'embalaasi nga zinyirira n'amagaali nga gabuukabuuka;
3 n'abo abeebagala nga balinnya n'okumasamasa kw'ekitala n'okumyansa kw'amafumu; era abafu bangi n'emirambo entuumo nnene; so n'emirambo tegiriiko we gikoma; beesittala ku mirambo gyabwe.
4 Kubanga okwenda kw'omwenzi omulungi kungi nnyo nnyini, omukulu w'obulogo, atunda amawanga n'eby'obwenzi bye, era enda n'obulogo bwe.
5 Laba, ndi mulabe wo bw'ayogera Mukama w'eggye; nange ndibikkula ebirenge byo ku maaso go; nange ndirabisa amawanga obwereere bwo, n'obwakabaka ndibulabisa ensonyi zo.
6 Era ndikusuulira ebyenyinyalwa, era ndikuggyako ekitiibwa, era ndikussaawo okuba ekyerolerwa.
7 Awo olulituuka bonna abalikutunuulira balikudduka ne boogera nti Nineeve kyonoonese; ani anaakikubira ebiwoobe? ndinoonyeza wa abo abalikukubagiza?
8 Osinga Nowamoni obulungi, ekyakubibwa awali emigga, ekyalina amazzi amangi enjuyi zonna; era olukomera lwakyo nnyanja: n'ennyanja yabeera bbugwe waakyo?
9 Obuwesiyopya ne Misiri maanyi gaakyo so tegasingika; aba Puti n'Abalubi be baali ababeezi bo.
10 Naye kyatwalibwa, kyagenda mu buddu; n'abaana baakyo abato baatandaggirwa ku masaŋŋanzira g'enguudo zonna n'ab'ekitiibwa baabakubirako akalulu, n'abakulu be bonna baasibibwa mu njegere.
11 Era naawe olitamiira, olikwekebwa; era naawe olinoonya ekigo ku lw'abalabe.
12 Ebigo byo byonna biriba nga mitiini egibaako ettiini ezisooka okwengera: bwe zikunkumuka, zigwa mu kamwa k'omuli.
13 Laba, abantu bo wakati wo bakazi; enzigi eza wankaaki ez'ensi yo ziggulirwa ddala eri abalabe bo; omuliro ne gulya emikiikiro gyo.
14 Weesenere amazzi olw'okuzingizibwa, nyweza ebigo byo, linnya ku ttaka, samba ebbumba, nyweza ekyokero ky'amatoffaali.
15 Omuliro gulikwokera eyo; ekitala kirikuzikiriza, kirikulya nga kalusejjera; weeyaze nga kalusejjera, weeyaze ng'enzige.
16 Wayaza abasuubuzi bo okusinga emmunyeenye ez'omu ggulu obungi; kalusejjera koonoona ne kabuuka ne kagenda.
17 Ababo abatikkiddwa engule baali ng'enzige; abagabe bo ng'ebifuko by'amayanzi agabeera mu bisagazi ku lunaku lw'empewo, naye enjuba bw'evaayo zidduka, n'ekifo we zibeera tekimanyibwa.
18 Abasumba bo babongoota, ggwe kabaka w'e Bwasuli; abakulu bo ab'ekitiibwa bawummula; abantu bo basaasaanira ku nsozi, so tewali wa kubakuŋŋaanya.
19 Tewali kya kukkakkanya bulumi bwo; ekiwundu kyo kinene; bonna abawulira ebigambo byo bakukubira mu ngalo; kubanga muntu ki obubi bwo gwe butatuukako ennaku zonna?


text:
Olina Obulamu Obutaggwaawo?
Ekibuzo: Olina Obulamu Obutaggwaawo?
Edidwamu: Bayibuli eragga mubulongolokofu ekkubo eritutwala mu bulamu obutaggwaawo. Ekikyokusooka, tulina okukiraba nti twonoonye eri Katonda. “Kubanga bonna baayonoona, nebataruuka ku kitiibwa kya Katonda.” (Baruumi 3:23). Ffena tukoze ebintu ebitasanyusa Katonda, ebitufuula okugwanira okuweebwa ekibonerezo. Olwensonga nti ebyonoono byaffe tebisanyusa Katonda, ekibonerezo ekyoluberera kyekitugwanira. “Kubanga empeera y’ekibi kwe kufa; naye ekirabo kya Katonda bwe bulamu obutggwaawo mu Kristo Yesu mukama waffe” (Abaruumi 6:23)
Wabula, Yesu Kristo, omwaana wa Katonda omulamu, atalina kibi (1 Petero 2:22) yafuuka omuntu (Yokaana 1:1, 14) era yaffa okusasulira ebanjja lyaffe. “Naye Katonda atenderezesa okwagala kwe ye gyetuli, kubanga bwetwaali nga tukyalina ebibi, Kristo n’atufiririra.” (Abaruumi 5:8) Kristo Yesu yaffa kumusalaba (Yokaana 19:31-42), n’atwaala ekibonerezo kyetwaali tuggwanidde (2 Abakolinso 5:21). Oluvanyuma lw’enaku satu, n’azukira mubafu (1 Abakolinso 15:14) n’akakasa obuwanguzi bwe eri okufa. “Yeebazibwe Katonda era Kitaawe wa Mukama waffe Yesu Kristo, eyatuzaala omulundi ogw'okubiri, ng'okusaasira kwe okungi bwe kuli, tubeerenga n'essuubi eddamu, olw'okuzuukira kwa Yesu Kristo mu bafu.” (1 Peetero 1:3)
Nga tukiriza, tulina okukyusa endowooza yaffe ekwatagana ku Yesu Kristo- Ki kyaali, byeyakola n’ensonga lwaki yabikola- olwokulokolebwa. (Ebikolwa by’abatume 3:19). Bwetumukiriza, nga twesiga okufa kwe ku musalaba okusasulira ebibi byaffe, tunasonyiyibwa ebibi byaffe netufuna ekisubizo ky’obulamu obutaggwaawomu ggulu “Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme.okubula, naye abeere n'obulamu obutaggwaawo.”(Yokaana 3:16). “Kubanga bw'oyatula Yesu nga ye Mukama n'akamwa ko, n'okkiriza mu mutima gwo nti Katonda yamuzuukiza mu bafu, olirokoka” (Abaruumi 10:9): Okukkiriza kwoka mu mulimu ogwakolebwa negumalirizibwa Yesu Kristo kumusalaaba ly'ekkubo lyoka etuufu okufuna obulamu obutaggwaawo! “Kubanga mwaalokoka lwa kisa lwa kukkiriza; so tekwava gye muli: kye kirabo kya Katonda: tekwaava mu bikolwa, omuntu yenna aleme okwenyumirizanga” ( Abaefeeso 2:8-9)
Bwoba ng’oyagala okukkiriza Yesu Kristo ng’omulokozi wo, esaala enyangu yiino. Kinajukirwa nti, okusaba esaala eno oba esaala endala yonna tekiyinza kukununula. Okwesiga Yesu Kristo y’engeri yokka gyoyinza okusonyiyibwaamu ebibi. Esaala eno y’engeri enyangu ey’kulaga obwesigawa bwo eri Katonda n’okumwebaaza okukuwa obununuzi. “Katonda, nkimanyi nti nyononye gyooli era ngwanira kubonerezebwa. Naye Yesu Kristo yatwaala ekibonerezo kyenalingwanira, nti mukumukiriza nsobole okusonyiyibwa. Nteeka obwesigwa bwange mu gwe olwokununuribwa. Webaale nnyo elwekisa kyo ekiingi n’okunsonyiwa- ekirabo ky’obulamu obutaggwaawo! Amiina!”
Osazewo okukiriza mu Kristo okusinzira kubyosomye wano? Bwoba okiliza, nyiga epesa eligamba nti “Nzikiriza Kristo lero.”
Dayo ku lutimbagano olusoka olwa luganda
Olina Obulamu Obutaggwaawo?


text:
1 Samwiri
Chapter 15
1 Awo Samwiri n'agamba Sawulo nti Mukama Yantuma okukufukako amafuta okuba kabaka w'abantu be Isiraeri: kale nno kaakano wulira eddoboozi ly'ebigambo bya Mukama.
2 Bw'atyo bw'ayogera Mukama ow'eggye nti Nekkaanya ebyo Amaleki bye yakola Isiraeri, bwe yeesimbawo okumuziyiza mu kkubo, bwe yalinnya okuva mu Misiri.
3 Kaakano genda okube Amaleki, ozikiririze ddala byonna bye balina, so tobasaasira; naye batte abasajja n'abakazi omwana omuwere n’ayonka, ente n’endiga, eŋŋaamira n’endogoyi.
4 Awo Sawulo n'ayita abantu n'ababalira e Terayimu, abasajja abatambula n'ebigere obusiriivu bubiri, n'abasajja ba Yuda kakumi.
5 Sawulo n'atuuka ku kibuga kya Amaleki n'ateegera mu kiwonvu.
6 Sawulo n'agamba Abakeeni nti Mugende muveewo muserengete okuva mu Bamaleki nneme okubazikiriza awamu nabo: kubanga mwakola eby'ekisa abaana ba Isiraeri bonna, bwe baava mu Misiri. Awo Abakeeni ne bava mu Bamaleki.
7 Sawulo n'akuba Abamaleki; okuva e Kavira ng'ogenda e Ssuuli, ekyolekera Misiri.
8 N'awamba Agagi kabaka w'Abamaleki, n'azikiririza ddala abantu bonna n'obwogi bw'ekitala.
9 Naye Sawulo n'abantu ne basonyiwa Agagi n'endiga ezaasinga obulungi n'ente n'ebya ssava n'abaana b'endiga n'ebirungi byonna, ne bagaana okubizikiririza ddala: naye ebibi byonna era ebitali bya muwendo ebyo ne babizikiririza ddala.
10 Awo ekigambo kya Mukama ne kiryoka kijjira Samwiri ng'ayogera nti
11 Nejjusizza kubanga nakuza Sawulo okuba kabaka: kubanga azzeeyo ennyuma obutangoberera so takoze biragiro byange. Awo Samwiri n'asunguwala; n'akaabira Mukama okukeesa obudde.
12 Awo Samwiri n'agolokoka mu makya okusisinkana ne Sawulo enkya; ne bamubuulira Samwiri nti Sawulo yatuuka ku Kalumeeri, era, laba, ne yeesimbira ekijjukizo, n'akyuka n'ayitamu n'aserengeta e Girugaali.
13 Awo Samwiri n'ajja eri Sawulo: Sawulo n'amugamba nti Oweebwe Mukama omukisa: nkoze ekiragiio kya Mukama.
14 Awo Samwiri n'ayogera nti Okubejjagala kuno okw'endiga nno okuli mu matu gange makulu ki, n'okuŋooŋa kw'ente kwe mpulira?
15 Sawulo n'ayogera nti Baaziggye ku Bamaleki ne bazireeta: kubanga abantu baasonyiye endiga n'ente ezaasinga obulungi, okuwaayo ssaddaaka eri Mukama Katonda wo; n'ebirala tubizikiririzza ddala.
16 Awo Samwiri n'agamba Sawulo nti Sooka oleke nange naakubuulira Mukama by'aŋŋambye ekiro kino. N'amugamba nti Yogera.
17 Samwiri n'ayogera nti Newakubadde nga wali mutono mu maaso go ggwe, tewafuuka mutwe gwa bika bya Isiraeri? Mukama n'akufukako amafuta okuba kabaka wa Isiraeri:
18 Mukama n'akutuma olugendo, n'ayogera nti Genda ozikiririze ddala abalina ebibi abo Abamaleki, olwane nabo okutuusa lwe balimalibwawo.
19 Kale kiki nno ekyakulobera okugondera eddoboozi lya Mukama, naye n'ogwa ku munyago, n'okola ebyali ebibi mu maaso ga Mukama?
20 Sawulo n'agamba Samwiri nti Okugondera ŋŋondedde eddoboozi lya Mukama, ne ŋŋenda olugendo Mukama lwe yantuma, ne ndeeta Agagi kabaka wa Amaleki, ne nzikiririza ddala Abamaleki.
21 Naye abantu ne batoola ku munyago endiga n'ente, ebyasinga mu ebyo ebyawongebwa, okuweerayo eri Mukama Katonda wo e Girugaali.
22 Samwiri n'ayogera nti Mukama asanyukira ebiweebwayo ebyokebwa ne ssaddaaka okwenkana nga bw'asanyukira okugondera eddoboozi lya Mukama? Laba okugonda kusinga ssaaddaaka obulungi n’okuwulira kusinga amasavu g’endiga ennume.
23 Kubanga okujeema kuliŋŋanga ekibi eky’obufumu, n’obukakanyavu buliŋŋanga okusinza ebifaananyi ne baterafi. Kubanga ogaanyi ekigambo kya Mukama, naye akugaanyi okuba kabaka.
24 Awo Sawulo n'agamba Samwiri nti Nayonoona: kubanga nasobya ekiragiro kya Mukama n'ebigambo byo: kubanga natya abantu ne ŋŋondera eddoboozi lyabwe.
25 Kale nno kaakano, nkwegayiridde, sonyiwa ekibi kyange, okyukire wamu nange nate nsinze Mukama.
26 Samwiri n'agamba Sawulo nti Siddeyo naawe: kubanga ogaanyi ekigambo kya Mukama, ne Mukama akugaanyi okuba kabaka wa Isiraeri.
27 Awo Samwiri bwe yakyuka okugenda, n'akwata ekirenge ky'ekyambalo kye ne kiyulika.
28 Awo Samwiri n'amugamba nti Mukama akuyuzizzaako obwakabaka bwa Isiraeri leero, n'abuwa muliraanwa wo akusinga obulungi.
29 Era Maanyi ga Isiraeri talirimba so talyejjusa: kubanga si muntu yejjuse.
30 N'alyoka ayogera nti Nayonoona: naye nzisaamu ekitiibwa kaakano, nkwegayiridde, mu maaso g'abakadde b'abantu bange ne mu maaso ga Isiraeri, okyukire wamu nange nate nsinze Mukama Katonda wo.
31 Awo Samwiri n'akyuka nate okugoberera Sawulo; Sawulo n'asinza Mukama.
32 Awo Samwiri n'alyoka ayogera nti Mundeetere wano Agagi kabaka w'Abamaleki. Agagi n'ajja gy'ali ng'akumba. Agagi n'ayogera nti Mazima obubalagaze bw'okufa buyise.
33 Samwiri n'ayogera nti Ng'ekitala kyo bwe kyafuulanga abakazi obutaba na baana, bw'atyo nnyoko bw'aliba talina baana mu bakazi. Awo Samwiri n'atemeratemera Agagi mu maaso ga Mukama e Girugaali.
34 Awo Samwiri n'alyoka agenda e Laama; Sawulo n'ayambuka mu nnyumba ye e Gibea ekya Sawulo.
35 Samwiri n'atajja nate okulaba Sawulo okutuusa ku lunaku kwe yafiira; kubanga Samwiri yanakuwalira Sawulo: Mukama ne yejjusa kubanga yafuula Sawulo kabaka wa Isiraeri.


text:
Bya MUSASI WAFFE
ABAKUGU mu by’entambula z’ennyonyi bannyonnyodde nti ekisaawe ky’ennyonyi eky’e Mbarara, Pulezidenti Museveni gye yabadde ayagala bamuweereze ennyonyi okumuggyayo okumutwala e Nairobi tekirina bisaanyizo kugwako nnyonyi nnene.
Ekisaawe ky’ennyonnyi e Mbarara, abakungu nga bayita ku mukutu gwa Yintanenti ogwa “The Kenyan Aviator” baagambye nti kikyali ku mutindo gwa wansi nnyo, kisobola kugwako bunyonyi obutonotono so si nnyonyi zi lugogoma kkampuni ya Kenya Airways z’erina.
Bino biddiridde aba Kenya Airways okugaana okusindikira Pulezidenti Museveni ennyonyi okumunonako e Mbarara emutwale e Kenya okwetaba mu lukung’aana lwa East African Community (EAC) olwatudde nga February 20, 2015.
Abakugu bano baategeezezza nti ennyonyi esingayo obutono aba Kkampuni ya Kenya Airways gye balina eyitibwa E170 Jet ng’eno yeetaaga ekisaawe ky’ennyonyi ekirina Run way (oluguudo lw’ennyonnyi olw’obuwavu obutakka wansi Mmita 1,644 (Kiromita ng’emu) kyokka ekisaawe ky’e Mbarara kirina Run way ya mita 1,372 zokka.
Baagambye nti kyabadde kyangu kkampuni ya Ethiopian Airways okusindikira Museveni ennyonyi kubanga bo ennyonyi yaabwe esembayo obutono eyiitibwa Q400 Jet yabadde asobola okugwa ku kisaawe ky’e Mbarara.


text:
Bya RONALD MUBIRU
Fiona Wamala, muwala wa Elly Wamala bamugattidde wa ddiisi n’omulenzi we, Julius Ssekawunde.
Kino kiddiridde Ekkanisa okugaana okubagatta ng’egamba nti ekyabala embaga eyasooka, Fiona Mukasa (kyokka nga kati yeeyita Fiona Wamala) mwe yagattibwa ne Paasita Godfrey Mukasa.
Fiona yagambye nti oluvannyuma lw’okubagattira ewa ddiisi, kati bategeka kusembeza bagenyi baabwe ku Fairway Hotel mu Kampala.
Fiona, eyasangiddwa ku Saloon Spa e Kisugu - Muyenga nga yeesunga olunaku lw’agenda okukumba ne kabiite we, yagambye nti okugattibwa kwabadde kwa kyama nga beewala abantu ababadde bayinza okubataataaganya.
Ababiri bano baali ba kugattibwa nga September 7 omwaka guno wabula Ekkanisa ya Uganda n’ebassaako obukwakkulizo obw’amaanyi omwali okuleeta obukakafu oba ddala Fiona tagattibwangako ne Paasita Mukasa.
Yayongeddeko nti tewali muntu ayinza kulemesa nteekateeka za Katonda kubanga ye yatondebwa ng’alina kubeera ne Ssekawunde.
Embaga eno ya kubaawo nga December 28 omwaka guno era okugyetabako olina okusasula 36,000/- ez’emmere. Fiona agamba nti ebikulu ebyetaagisa embaga ye okubaawo kuliko kkeki, emmotoka, ebivuga n’ennyimba, ebyokulya n’okunywa n’okutimba era wano we yasabidde abayimbi n’abagagga b’omu Kampala okumuyambako nga bwe bakola ku basereebu abalala.
Enkiiko z’okusonda ssente zibadde zituula ku Tandem Hotel e Makindye buli Lwakubiri, Olwokuna, Olwomukaaga ne Ssande.
Zaakomekkerezebwa ku Lwokubiri lwa wiiki eno nga December 23 ku ssaawa 11:00 nga kati balinze mbaga ku Ssande eno.
Ebya Fiona byeyongere wano;
Omuyimbi Fiona Mukasa ayawukanye ne bba
Fiona Wamala ayogedde ensonga ezaamwawukanyizza ne bba Mukasa
Ekkanisa erinnye eggere mu mbaga ya Fiona Mukasa


text:
Abamu ku bazannyi ba ba Uganda abagenda mu mpaka z’ebikonde by’a bakazi ez’ensi yonna bakonkomalidde ku kisaawe Entebbe oluvanyuma lw’okutuuka wo nga teri mukulembeze okuva mu kibiina ekifuga omuzannyo gw’ebikonde mu ggwanga abalindiridde.
Bano bakubidde abenganda zabwe amasimu abazze okubakima oluvanyuma lw’okumala esaawa ezisuka mu biri ku kisaawe nga bemagaza.
Diana Turyanabo ne Hellen Baleke beebasoka okugenda mu mpaka zino ezibadde mu kibuga kye Jaeju mu South Korea.
Ekyobutabakima ku kisaawe balowooza nti kivudde kukuba nti tebasobola kuwangulayo muzannyo gwona mu mpaka zino.
Bannaabwe abalala okuli Maureen Ajambo ne Diana Atwine basubirwa okudda olunaku lw’enkya n’omutendesi Dick Katende.


text:
Engero
Chapter 6
1 Mwana wange, oba nga weeyimirira muliraanwa wo, N'okubira omugenyi mu ngalo,
2 Ebigambo eby'omu kamwa ko bikukwasizza, Ebigambo eby'omu kamwa ko bikuteze.
3 Kale nno, mwana wange, kola kino weerokole, Kubanga ogudde mu mukono gwa muliraanwa wo; Genda weetoowaze otayirire muliraanwa wo.
4 Toganyanga maaso go kwebaka Newakubadde ebikowe byo okubongoota.
5 Weerokole ng'empeewo bw'eva mu mukono gw'omuyizzi, Era ng'ennyonyi bw'eva mu mukono gw'omutezi.
6 Genda eri enkolooto, ggwe omugayaavu; Lowooza empisa zaayo obeerenga n'amagezi:
7 Eyo terina mwami, Newakubadde omulabirizi newakubadde afuga,
8 Naye ne yeeterekera ebyayo ebyokulya mu biro eby'okukunguliramu, N'ekuŋŋaanya emmere yaayo mu mwaka.
9 Olituusa wa okwebakanga, ggwe omugayaavu? Oligolokoka ddi mu tulo two?
10 Wakyaliwo okwebaka okutono n'okubongoota okutono, N'okufunya emikono okutono okwebaka:
11 Bwe kityo obwavu bwo bulijja ng'omunyazi, N'okwetaaga kwo ng'omusajja akutte ebyokulwanyisa.
12 Omuntu ataliiko ky'agasa, omusajja ow'obutali butuukirivu; Atambula ng'alina akamwa akabambaavu;
13 Atemya amaaso, ayogeza bigere bye, Abagula n'engalo ze;
14 Obubambaavu buli mu mutima gwe, asala obubi olutata; Asiga okukyawagana nga tamanyiridde;
15 Ennaku z'aliraba kyeziriva zijja nga tamanyiridde; Amangu ago alimenyeka, awatali kuwonyezebwa.
16 Waliwo ebigambo mukaaga Mukama by'akyawa; Weewaawo, musanvu bya muzizo gy'ali:
17 Amaaso ag'amalala, olulimi olulimba, N'engalo eziyiwa omusaayi ogutaliiko musango;
18 Omutima oguyunja ebirowoozo ebibi, Ebigere ebyanguwa embiro okugoberera ettima;
19 Omujulirwa w'obulimba ayogera eby'obulimba, N'oyo asiga okukyawagana mu b'oluganda.
20 Mwana wange, okwatanga ekiragiro kya kitaawo, So tolekanga tteeka lya nnyoko:
21 Bisibenga ennaku zonna ku mutima gwo, Binywezenga mu bulago bwo.
22 Bw'onootambulanga, linaakukulemberanga; Bw'oneebakanga, linaakukuumanga: Era bw'onoozuukukanga, linaayogeranga naawe.
23 Kubanga etteeka ttabaaza; ekiragiro musana; N'okunenya kw'oyo akuyigiriza lye kkubo ery'obulamu:
24 Okukuumanga eri omukazi omubi, Eri okunyumiriza kw'olulimi lw'omugenyi.
25 Teweegombanga bulungi bwe mu mutima gwo; So n'ebikowe bye biremenga okukukwasa.
26 Kubanga olw'omukazi omwenzi omuntu afuuka mmere bumere: N'omukazi omwenzi ayigga obulamu obw'omuwendo omungi.
27 Omuntu ayinza okuwambaatira omuliro mu kifuba kye, Ebyambalo bye ne bitaggya?
28 Oba omuntu ayinza okutambulira ku manda agookya, Ebigere bye ne bitasiriira?
29 Bw'atyo bw'abeera ayingira eri omukazi wa munne; Buli amukomako talirema kubonerezebwa.
30 Abantu tebanyooma mubbi oba ng'abba Okukkusa emmeeme ye ng'alumiddwa enjala:
31 Naye bw'anaalabikanga, anaagattanga emirundi musanvu; Anaawangayo ebintu byonna eby'omu nnyumba ye.
32 Ayenda ku mukazi talina kutegeera: Ayagala okuzikiriza obulamu bwe ye ye akola bw'atyo.
33 Alifuna ebiwundu n'okunyoomebwa; N'ekivume kye tekirisangulibwa.
34 Kubanga obuggya kye kiruyi ky'omusajja; So talisaasira ku lunaku olw'okuwalanirako eggwanga.
35 Talissaayo mwoyo eri ekinunulo kyonna; So talinyiigulukuka newakubadde ng'owa ebirabo ebingi.


text:
Zabbuli
Chapter 65
1 Ettendo likulindirira, ai Katonda, mu Sayuuni: Era ggwe gwe banaatuukiririzanga obweyamo.
2 Ai ggwe awulira okusaba, Bonna abalina omubiri balijja gy'oli.
3 Ebitali bya butuukirivu binsinze: Okwonoona kwaffe olikunaaliza ddala.
4 Alina omukisa oyo gw'olonda, era gw'osembeza gy'oli. Abeerenga mu mpya zo: Tunakkusibwanga obulungi obw'ennyumba yo, Awatukuvu mu yeekaalu yo.
5 N'ebigambo eby'entiisa olituddamu mu butuukirivu, Ai Katonda ow'obulokozi bwaffe; Ggwe enkomerero zonna ez'ensi gwe zeesiga, N'abo abali ewala ku nnyanja:
6 Oyo yanyweza ensozi n'amaanyi ge: Nga yeesiba obuyinza:
7 Asirisa okuwuuma kw'ennyanja, Okuwuuma kw'amayengo gaayo, N'okuyoogaana kw'amawanga.
8 Era n'abo abatuula ku nkomerero z'ensi batya olw'obubonero bwo: Ggwe osanyusa emiryango gy'enkya n'egy'akawungeezi.
9 Okyalira ensi, n'ogifukirira, Ogigaggawaza nnyo; Omugga gwa Katonda gujjudde amazzi: Obalabira eŋŋaano, ng'omaze okulongoosa ensi bw'otyo.
10 Ofukirira ensalosalo zaayo amazzi amangi; Olongoosa ebibibi byayo: Ogigonza n'oluwandaggirize; Okuwa omukisa okumera kwayo.
11 Oteeka engule ku mwaka, bwe bulungi bwo; N'amakubo go gatonnyesa obugimu.
12 Gatonnyesa mu malundiro ag'omu ddungu: N'obusozi bwesiba essanyu.
13 Amalundiro gambala ebisibo; Era n'ebiwonvu bibikkiddwa eŋŋaano: Byogerera waggulu olw'essanyu, era biyimba.


text:
Zabbuli
Chapter 120
1 Mu kunakuwala kwange nakoowoola Mukama, N'ampitaba.
2 Omponye emmeeme yange, ai Mukama, eri emimwa egy'obulimba, N'eri olulimi olw'obukuusakuusa.
3 Oliweebwa ki, olyongerwako ki nate, Ggwe olulimi olw'obukuusakuusa?
4 Obusaale obw'obwogi obw'abazira, Era n'amanda ag'entaseesa.
5 Zinsanze, kubanga ntambulira mu Meseki Kubanga ntuula mu weema za Kedali!
6 Emmeeme yange yaakamaze ennaku nnyingi okutuula Awamu n'oyo akyawa emirembe.
7 Nze njagala emirembe: Naye bwe njogera, baagala okulwana.


text:
Ebyabaleevi
Chapter 26
1 Temwekoleranga bifaananyi, so temwesimbiranga kifaananyi kyole, newakubadde empagi, so temuteekanga mu nsi yammwe jjinja lyonna eririko enjola, okulivuunamiranga: kubanga nze Mukama Katonda wammwe.
2 Mwekuumanga ssabbiiti zange, ne mussangamu ekitiibwa awatukuvu wange: nze Mukama.
3 Bwe munaatambuliranga mu mateeka gange ne mwekuumanga ebiragiro byange ne mubikola;
4 kale naawanga enkuba yammwe mu ntuuko zaayo, n'ensi eneebalanga ekyengera kyayo, n'emiti egy'omu nnimiro ginaabalanga ebibala byagyo.
5 N'okuwuula kwammwe kunaatuukanga ku kunoga zabbibu, n'okunoga kunaatuukanga ku biro eby'okusigiramu: era munaalyanga emigaati gyammwe okukkuta, ne mutuula mu nsi yammwe mirembe.
6 Nange naawanga emirembe mu nsi, era munaagalamiranga so tewaabenga anaabatiisanga: era ndimalawo ensolo embi mu nsi, so n'ekitala tekiiyitenga mu nsi yammwe.
7 Nammwe munaagobanga abalabe bammwe, era bannagwanga mu maaso gammwe n'ekitala.
8 Era abataano ku mmwe banaagobanga ekikumi, n'ekikumi ku mmwe banaagobanga akakumi: n'abalabe bammwe banaagwanga mu maaso gammwe n'ekitala.
9 Era naabassangako omwoyo, ne mbazaalisa, ne mbaaza; era naanywezanga endagaano yange nammwe.
10 Era munaalyanga ku byaterekebwa edda ebyaludde, era munaafulumyanga eby'edda olw'ebiggya.
11 Era naateekanga ennyumba yange mu mmwe: n'obulamu bwange tebuubakyawenga.
12 Era naatambuliranga mu mmwe ne mbeera Katonda wammwe, nammwe munaabanga bantu bange.
13 Nze Mukama Katonda wammwe eyabaggya mu nsi y'e Misiri, muleme okuba abaddu baabwe; era mmenye ebisiba eby'ekikoligo kyammwe, ne mbatambuza nga mwesimbye.
14 Naye bwe mutampulirenga ne mutakola biragiro bino byonna:
15 era bwe munaagaananga amateeka gange, n'obulamu bwammwe bwe bunaakyawanga emisango gyange, n'obutakola ne mutakolznga biragiro byange byonna, naye ne muleka endagaano yange:
16 nange naabakolanga bwe nti; naalagiranga entiisa okubeera ku mmwe, akakono n'omusujja, ebinaamalangamu amaaso, ne bikoozimbya obulamu: era munaasigiranga busa ensigo zammwe, kubanga abalabe bammwe banaaziryanga.
17 Era naaboolekezanga amaaso gange, nammwe munaakubibwanga mu maaso g'abalabe bammwe: ababakyawa be banaabafuganga; era munaddukanga nga tewali agoba.
18 Era n'ebyo byonna bwe binaalemwanga okubampuliza, kale ndyeyongera emirundi musanvu okubabonereza olw'ebibi byammwe.
19 Era naamenyanga amalala ag'obuyinza bwammwe; era naafuulanga eggulu lyammwe okuba ng'ekyuma, n'ettaka lyammwe okuba ng'ekikomo:
20 n'amaanyi gammwe ganaagenderanga busa: kubanga ensi yammwe teebalenga kyengera kyayo, so n'emiti egy'omu nsi tegiibalenga bibala byagyo.
21 Era bwe munaatambuliranga mu kuyomba nange, ne mutampulira; ndyeyongeranga emirundi musanvu okubaleetako ebibonyoobonyo ng'ebibi byammwe bwe binaabanga.
22 Era naasindikanga mu mmwe ensolo ey'omu nsiko, eneebanyagangako abaana bammwe, era eneezikirizanga ebisibo byammwe, era eneebakendeezanga; n'amakubo gammwe ganaazikanga:
23 Era n'ebyo bwe binaalemwanga okubakomyawo gye ndi, naye ne mutambuliranga mu kuyomba nange;
24 kale nange naatambuliranga mu kuyomba nammwe; era naabakubanga emirundi musanvu, nze mwene, olw'ebibi byammwe.
25 Era naabaleetangako ekitala, ekinaawalananga eggwanga ery'endagaano; era munaakuŋŋaanyizibwanga wamu mu bibuga byammwe: era naasindikanga kawumpuli ku mmwe; era munaagabulwanga mu mukono gw'omulabe.
26 Bwe nnaamenyanga omuggo gwammwe ogw'omugaati, abakazi kkumi banaayokeranga emigaati gyammwe mu kabiga kamu, era banazzanga nate emigaati gyammwe nga bagipimye mu minzani: era munaalyanga ne mutakutta.
27 Era n'ebyo byonna bwe binaalemwanga okubampuliza, naye ne mutambuliranga mu kuyomba nange;
28 kale naatambuliranga mu kuyomba nammwe mu kiruyi; era naababonerezanga emirundi musanvu olw'ebibi byammwe.
29 Era munaalyanga ennyama ya batabani bammwe, n'ennyama ya bawala bammwe gye munaalyanga.
30 Era naazikirizanga ebifo byammwe ebigulumivu ne nsuulira ddala ebifaananyi byammwe eby'enjuba, ne nsuula emirambo gyammwe ku mirambo gy'ebifaananyi byammwe; n'obulamu bwange bunaabakyawanga.
31 Era naazisanga ebibuga byammwe, era naafuulanga awatukuvu wammwe malungu, so siiwulirenga lusu lw'akaloosa kammwe.
32 Era naafuulanga ensi ddungu: n'abalabe bammwe abagituulamu banaagyewuunyanga.
33 Nammwe naabasaasaanyanga mu mawanga, ne nsowola ekitala okubagoberera: n'ensi yammwe eneebanga ddungu, n'ebibuga byammwe binaazikanga.
34 Awo ensi n'eryokanga esanyukira ssabbiiti zaayo, ennaku zonna z'eneezikiranga nammwe nga muli mu nsi y'abalabe bammwe; awo ensi n'eryokanga ewummula n'esanyukira ssabbiiti zaayo.
35 Ennaku zonna z'eneezikiranga eneewummulanga; okuwummula okwo kw'etabanga nakwo ku ssabbiiti zammwe nga mukyalimu.
36 N'abo abanaasigalangawo ku mmwe, naasindikanga obutabaamu mwoyo mu mutima gwabwe mu nsi z'abalabe baabwe: n'eddoboozi ly'akasubi akamenyeka linaabagobanga; era banaddukanga ng'omuntu bw'adduka ekitala; era banaagwanga nga tewali agoba.
37 Era banaalinnyagananga bokka na bokka, ng'abadduka ekitala, nga tewali agoba: so temuubenga na maanyi okuyimirira mu maaso g'abalabe bammwe.
38 Era munaazikiriranga mu mawanga, n'ensi y'abalabe bammwe eneebalyanga.
39 N'abo abanaasigalangawo ku mmwe banaakoozimbiranga mu butali butuukirivu bwabwe mu nsi z'abalabe bammwe; era ne mu butali butuukirivu bwa bajjajja baabwe mwe banaakoozimbiranga wamu nabo.
40 Era banaayatulanga obutali butuukirivu bwabwe, n'obutali bu tuukirivu bwa bajjajja baabwe, mu kusobya kwabwe kwe bansobyako, era nga tebaatambula nange,
41 era nga kyennaava ntambulira nange mu kuyomba nabo ne mbaleeta mu nsi y'abalabe baabwe, kubanga baatambulira mu kuyomba nange: kale omutima gwabwe ogutali mukomole bwe gunaatoowazibwanga, kale ne bakkiriza okubonerezebwa kw'obutali butuukirivu bwabwe;
42 awo ne ndyoka njijukira endagaano yange gye nnalagaana ne Yakobo; era n'endagaano gye nnalagaana ne Isaaka, era n'endagaano yange gye nnalagaana ne Ibulayimu naagijjukiranga: era najjukiranga ensi.
43 Era ensi banaagirekanga, n'esanyukira ssabbiiti zaayo, ng'ekyazise bo nga tebaliimu; era banakkirizanga okubonerezebwa kw'obutali butuukirivu bwabwe: kubanga baagaana emisango gyange, eyo ye nsonga, n'obulamu bwabwe ne bukyawa amateeka gange.
44 Era naye ebyo byonna nga bimaze okubaawo, bwe banaabanga nga bali mu nsi y'abalabe baabwe, siibagaanenga, so siibakyawenga, okubazikiririza ddala, n'okuleka endagaano yange gye nnalagaana nabo: kubanga nze Mukama Katonda waabwe:
45 naye najjukiranga ku lwabwe endagaano ya bajjajja baabwe, be nnaggya mu nsi y'e Misiri mu maaso g'amawanga, ndyoke mbeerenga Katonda waabwe: nze Mukama.
46 Ago ge mateeka n'emisango n'ebiragiro Mukama bye yassaawo wakati we n'abaana ba Isiraeri ku lusozi Sinaayi n'omukono gwa Musa.


text:
Ezekyeri
Chapter 5
1 Naawe, omwana w'omuntu, ddira ekitala eky'obwogi, okyeddirire ng'akamwano ak'omumwi, okiyise ku mutwe gwo ne ku kirevu kyo: kale otwale eminzaani okupima, oyawule mu nviiri.
2 Ekitundu eky'okusatu okyokeranga mu muliro wakati mu kibuga, ennaku ez'okuzingiza nga zituukiridde; n'ekitundu eky'okusatu okiddiranga, n'otema n'ekitala okukyetooloola; n'ekitundu eky'okusatu okisaasaanyizanga eri empewo, nange ndisowola ekitala ekiribagoberera.
3 Era otwalangako omuwendo gwazo si nnyingi n'ozisiba mu kirenge kyo.
4 Era ne ku ezo otwalangako, ozisuule mu muliro wakati, ozookere mu muliro; mu zo omuliro mwe guliva ogulibuna ennyumba yonna eya Isiraeri.
5 Bw'ati bw'ayogera Mukama Katonda nti Kino ye Yerusaalemi: nkitadde wakati mu mawanga, n'ensi zikyetoolodde.
6 Era kyajeemera emisango gyange nga kikola obubi okusinga amawanga, era kijeemedde amateeka gange okusinga ensi ezikyetoolodde: kubanga bagaanyi emisango gyange, n'amateeka gange tebagatambuliddemu.
7 Mukama Katonda kyava ayogera bw'ati nti Kubanga muli ba mawaggali okukira amawanga agabeetoolodde, so temutambulidde mu mateeka gange, so temukutte misango gyange, so temukoze ng'ebiragiro bwe biri eby'amawanga agabeetoolodde;
8 Mukama Katonda kyava ayogera bw'ati nti Laba, nze, nze mwene, ndi mulabe wo; era ndituukiriza emisango wakati mu ggwe amawanga nga galaba.
9 Era ndikolera mu ggwe ekyo kye ssikolanga, era kye ssigenda kukola nate ekiri bwe kityo, olw'emizizo gyo gyonna.
10 Bakitaabwe kyebaliva baliira abaana wakati mu ggwe, n'abaana balirya bakitaabwe: era ndituukiririza emisango mu ggwe, n'ekitundu kyo kyonna ekifisseewo ndikisaasaanyiza eri empewo zonna.
11 Kale, nga bwe ndi omulamu, bw'ayogera Mukama Katonda, kubanga wayonoona awatukuvu wange n'ebibyo byonna eby'ebivve n'ebibyo byonna eby'emizizo, nange kyendiva nkukendeeza; so n'amaaso gange tegalisonyiwa so nange sirikwatibwa kisa.
12 Ekitundu kyo eky'okusatu kirifa kawumpuli, era balimalibwawo n'enjala wakati mu ggwe; n'ekitundu eky'okusatu kirigwa n'ekitala okukwetooloola; n'ekitundu eky'okusatu ndikisaasaanyiza eri empewo zonna, n'ensowola ekitala ekiribagoberera.
13 Obusungu bwange bwe bulituukirira bwe butyo, era ndikkusa ekiruyi kyange ku bo, kale ndisanyusibwa: kale balimanya nga nze Mukama njogedde olw'obunyiikivu bwange, bwe ndimala okutuukiririza ku bo ekiruyi kyange.
14 Era nate ndikufuula amatongo n'ekivume mu mawanga gonna agakwetoolodde, abo bonna abayitawo nga balaba.
15 Awo kiriba kivume n'ekikiino ekiyigirwako era ekisamaalirirwa eri amawanga agakwetoolodde, bwe ndituukiririza emisango mu ggwe nga ndiko obusungu n'ekiruyi, era nga nnenya n'ekiruyi: nze Mukama nkyogedde
16 bwe ndibaweerezaako obusaale obubi obw'enjala obw'okuzikiriza bwe ndiweereza okubazikiriza: era ndyongera ku mmwe enjala, era ndimenya omuggo gwammwe ogw'omugaati;
17 era ndibaweerezaako enjala n'ensolo embi, era zirikufiiriza; era kawumpuli n'omusaayi biriyita mu ggwe; era ndikuleetako ekitala: nze Mukama nkyogedde.


text:
Zekkaliya
Chapter 3
1 N'anjolesa Yosuwa, kabona asinga obukulu, ng'ayimiridde mu maaso ga malayika wa Mukama, ne Setaani ng'ayimiridde ku mukono gwe ogwa ddyo abe omulabe we.
2 Mukama n'agamba Setaani nti Mukama akunenye, ggwe Setaani; weewaawo, Mukama eyeerobozezza Yerusaalemi akunenye: oyo si kisiriiza ekikwakkulibwa mu muliro?
3 Era Yosuwa yali ayambadde engoye ez'ekko n'ayimirira mu maaso ga malayika.
4 N'addamu n'agamba abo abaali bayimiridde mu maaso ge, n'ayogera nti Mumwambuleko engoye ez'ekko. N'agamba Yosuwa nti Laba, nkuyisizzaako obubi bwo; nange naakwambaza ebyambalo ebitenkanika.
5 Ne njogera nti Bamutikkire ku mutwe gwe ekiremba ekitukula. Awo ne bamutikkira ku mutwe gwe ekiremba ekitukula ne bamwambaza engoye malayika wa Mukama n'ayimirira awo.
6 Malayika wa Mukama n'alabula nnyo Yosuwa, ng'ayogera nti
7 Bw'ati bw'ayogera Mukama w'eggye nti Bw'onootambuliranga mu makubo gange, era bye nkuutira bw'onoobinywezanga, kale naawe ennyumba yange onoogisaliranga omusango, n'empya zange onoozikuumanga, era ndikuwa ekifo eky'okusembereramu mu banno abayimiridde.
8 Kale, wulira, Yosuwa kabona asinga obukulu, ggwe ne banno abatuula mu maaso go kubanga be bantu ab'akabonero bano; kubanga, laba, ndireeta omuddu wange Ettabi.
9 Kubanga laba, ejjinja lye nteese mu maaso ga Yosuwa; ku jjinja limu kuliko amaaso musanvu; laba, ndyolako enjola zaalyo, bw'ayogera Mukama w'eggye; ndiggyamu obubi mu nsi eyo ku lunaku lumu.
10 Ku lunaku luli, bw'ayogera Mukama w'eggye munaayitanga buli muntu munne okujja wansi w'omuzabbibu ne wansi w'omutiini.


text:
2 Samwiri
Chapter 3
1 Awo ne wabangawo obulwa bungi eri ennyumba ya Sawulo n'ennyumba ya Dawudi: Dawudi ne yeeyongerayongeranga okuba n'amaanyi, naye ennyumba ya Sawulo ne yeeyongerayongeranga okuba ennafu.
2 Awo Dawudi n'azaalirwa abaana ab'obulenzi e Kebbulooni: n'omubereberye yali Amunoni, owa Akinoamu Omuyezuleeri;
3 n'ow'okubiri Kireyaabu, owa Abbigayiri mukazi wa Nabali Omukalumeeri; n'ow'okusatu Abusaalomu mutabani wa Maaka muwala ma Talumaayi kabaka w'e Gesuli;
4 n'ow'okuna Adoniya mutabani wa Kaggisi; n'ow'okutaano Sefatiya mutabani wa Abitali;
5 n'ow'omukaaga Isuleyamu, owa Egula mukazi wa Dawudi. Abo be baazaalirwa Dawudi e Kebbulooni.
6 Awo olwatuuka obulwa nga bukyaliwo eri ennyumba ya Sawulo n'ennyumba ya Dawudi, Abuneeri ne yeefuula ow'amaanyi mu nnyumba ya Sawulo.
7 Era Sawulo yalina omuzaana, erinnya lye Lizupa, muwala wa Aya: (Isubosesi) n'agamba Abuneeri nti Kiki ekikuyingizizza eri muzaana wa kitange?
8 Awo ebigambo bya Isubosesi ne bisunguwaza nnyo Abuneeri, n'ayogera nti Nze mutwe gw'embwa ogwa Yuda? Leero ndaga ekisa ennyumba ya Sawulo kitaawo, baganda be, ne mikwano gye, ne sikuwaayo mu mukono gwa Dawudi, era naye onnanze omusango ogw'omukazi oyo.
9 Katonda akole bw'atyo Abuneeri n'okukirawo, bwe sirikolera ddala Dawudi nga Mukama bwe yamulayirira;
10 okuggya obwakabaka ku nnyumba ya Sawulo, n'okusimba entebe ya Dawudi okufuga Isiraeri ne Yuda, okuva ku Ddaani okutuuka e Beeruseba.
11 N'atayinza kumwanukula Abuneeri kigambo kirala, kubanga yamutya.
12 Awo Abuneeri n'atumira Dawudi ababaka ku bubwe ye, ng'ayogera nti Nannyini nsi ye ani? era nti Lagaana nange, era, laba, omukono gwange guliba naawe okukukyukiza Isiraeri yenna.
13 N'ayogera nti Kale; ndiragaana naawe: naye waliwo ekimu kye nkussaako nga toliraba maaso gange, bw'otolimala kuleeta Mikali muwala wa Sawulo, bw'olijja okulaba amaaso gange.
14 Awo Dawudi n'atumira Isubosesi mutabani wa Sawulo ababaka ng'ayogera nti Mpa mukazi wange Mikali gwe nnayogereza n'ebikuta ekikumi eby'Abafirisuuti.
15 Awo Isubosesi n'atuma n'amuggya ku bba, ye Palutieri mutabani wa Layisi.
16 Bba n'agenda naye ng'agenda ng'akaaba, n'amugoberera e Bakulimu. Awo Abuneeri n'amugamba nti Genda oddeyo: n'addayo.
17 Awo Abuneeri n'ateesa n'abakadde ba Isiraeri ng'ayogera nti Mu biro eby'edda mwayagala Dawudi okuba kabaka wammwe:
18 kale nno kaakano mukikole: kubanga Mukama yayogera ku Dawudi nti Mu mukono gw'omuddu wange Dawudi bwe ndirokola abantu bange Isiraeri mu mukono gw'Abafirisuuti ne mu mukono gw'abalabe baabwe bonna.
19 Abuneeri n'ayogera ne mu matu ga Benyamini: era Abuneeri n'agenda okwogera ne mu matu ga Dawudi e Kebbulooni byonna Isiraeri n'ennyumba yonna eya Benyamini bye baasiima.
20 Awo Abuneeri n'ajja eri Dawudi e Kebbulooni n'abasajja amakumi abiri wamu naye. Dawudi n'afumbira embaga Abuneeri n'abasajja abaali naye.
21 Awo Abuneeri n'agamba Dawudi nti Naagolokoka ne ŋŋenda ne nkuŋŋaanya Isiraeri yenna eri mukama wange kabaka, balagaane endagaano naawe, era ofuge bonna emmeeme yo be yeegomba. Dawudi n'asindika Abuneeri n'agenda mirembe.
22 Awo, laba, abaddu ba Dawudi ne Yowaabu ne bakomawo okukwekweta, ne baleeta nabo omunyago omungi: naye Abuneeri teyali ne Dawudi e Kebbulooni; kubanga yali amusindise, naye ng'agenze mirembe.
23 Awo Yowaabu n'eggye lyonna eryali naye bwe baatuuka, ne babuulira Yowaabu nti Abuneeri mutabani wa Neeri yazze eri kabaka, era yamusindise, era yagenze mirembe.
24 Awo Yowaabu n'ajja eri kabaka n'ayogera nti Okoze ki? laba, Abuneeri yazze gy'oli; wamusindikidde ki, era agendedde ddala?
25 Omanyi Abuneeri mutabani wa Neeri ng'azze okukulimba n'okumanya bw'ofuluma n'oyingira n'okumanya byonna by'okola:
26 Awo Yowaabu bwe yafuluma okuva eri Dawudi, n'atuma ababaka okugoberera Abuneeri, ne bamukomyawo okuva ku luzzi lwa Siira: naye Dawudi n'atakimanya.
27 Awo Abuneeri bwe yakomawo e Kebbulooni, Yowaabu n'amwawulamu n'amutwala mu mulyango wakati okwogera naye mu kyama, n'amufumitira eyo olubuto, n'afa, olw'omusaayi gwa Asakeri muganda we.
28 Awo oluvannyuma Dawudi bwe yakiwulira n'ayogera nti Nze n'obwakabaka bwange tetuliiko musango mu maaso ga Mukama ennaku zonna ogw'omusaayi gwa Abuneeri mutabani wa Neeri:
29 gugwe ku mutwe gwa Yowaabu ne ku nnyumba yonna eya kitaawe; so mu nnyumba ya Yowaabu temubulanga muziku oba mugenge oba eyeesigama ku muggo oba agwa n'ekitala oba abulwa emmere.
30 Bwe batyo Yowaabu ne Abisaayi muganda we bwe batta Abuneeri, kubanga yali asse muganda waabwe Asakeri e Gibyoni mu lutalo.
31 Awo Dawudi n'agamba Yowaabu n'abantu bonna abaali naye nti Muyuze engoye zammwe mwesibe ebibukutu mukaabe mu maaso ga Abuneeri. Kabaka Dawudi n'agoberera olunyo.
32 Ne baziika Abuneeri e Kebbulooni: kabaka n'ayimusa eddoboozi lye n'akaaba ku ntaana ya Abuneeri; abantu bonna ne bakaaba amaziga.
33 Kabaka n'akungubagira Abuneeri n'ayogera nti Abuneeri yandifudde ng'omusirusiru bw'afa?
34 Emikono gyo tegyasibibwa, so n'ebigere byo tebyateekebwa mu masamba: Ng'omuntu bw'agwa mu maaso g'abaana b'obutali butuukirivu, bwe wagwa bw'otyo. Abantu bonna ne bamukaabira nate amaziga.
35 Abantu bonna ne bajja okuliisa Dawudi emmere obudde nga bukyali misana; naye Dawudi n'alayira ng'ayogera nti Katonda ankole bw'atyo n'okukirawo, bwe nnaakomba ku mmere oba ku kirala kyonna, okutuusa enjuba lw'eneegwa.
36 Abantu bonna ne bakitegeera ne kibasanyusa: era nga byonna kabaka bye yakola bwe byasanyusanga abantu bonna.
37 Awo abantu bonna ne Isiraeri yenna ne bategeera ku lunaku olwo nga tekyava eri kabaka okutta Abuneeri mutabani wa Neeri.
38 Kabaka n'agamba abaddu be nti Temumanyi nga mu Isiraeri mugudde leero omusajja omukulu era ow'ekitiibwa.
39 Nange leero ndi munafu newakubadde nga nfukiddwako amafuta okuba kabaka: n'abasajja bano batabani ba Zeruyiya bannyinze obukakanyavu: Mukama asasule akoze ekibi ng'obubi bwe bwe buli.


text:
Ebyabaleevi
Chapter 16
1 Mukama n'ayogera ne Musa, batabani ba Alooni bombi nga bamaze okufa, bwe baasembera mu maaso ga Mukama ne bafa;
2 Mukama n'agamba Musa nti Gamba Alooni muganda wo obutamalanga gajja mu watukuvu munda w'eggigi buli biro, mu maaso g'entebe ey'okusaasira eri ku sanduuko; aleme okufa: kubanga naalabikiranga mu kire ku ntebe ey'okusaasira.
3 Bino Alooni by'anajjanga nabyo mu watukuvu: ng'alina ente ennume envubuka okuba ekiweebwayo olw'ekibi, n'endiga ennume okuba ekiweebwayo ekyokebwa.
4 Anaayambalanga ekizibawo ekyo ekya bafuta ekitukuvu, era anaabanga ne seruwale eyo eya bafuta ku mubiri gwe, era nga yeesibye olukoba olwo olwa bafuta, era ng'atikkidde enkufbira eyo eya bafuta; ebyo bye byambalo ebitukuvu; era anaanaabanga omubiri gwe mu mazzi, n'abyambala.
5 Awo anaatwalanga ku kibiina ky'abaana ba Isiraeri embuzi ennume bbiri okuba ekiweebwayo olw'ekibi, n'endiga ennume emu okuba ekiweebwayo ekyokebwa.
6 Awo Alooni anaayanjulanga ente ennume ey'ekiweebwayo olw'ekibi, eyiye ku bubwe, ne yeetangirira ye n'ennyumba ye.
7 Awo anaatwalanga embuzi zombi, n'aziteeka mu maaso ga Mukama ku mulyango gw'eweema ey'okusisinkanirangamu.
8 Awo Alooni anaazikubiranga obululu embuzi zombi; akalulu akamu ka Mukama, n'akalulu ak'okubiri ka Azazeri.
9 Awo Alooni anaayanjulanga embuzi egwiriddwako akalulu ka Mukama, n'agiwaayo okuba ekiweebwayo olw'ekibi.
10 Naye embuzi egwiriddwako akalulu ka Azazeri, eneetekebwanga mu maaso ga Mukama nga nnamu, okumutangirira, okugisindiikiriza eri Azazeri mu ddungu.
11 Awo Alooni anaayanjulanga ente ennume ey'ekiweebwayo o1w'ekibi, eyiye ku bubwe, ne yeetangirira ye n'ennyumba ye, n'atta ente ennume ey'ekiweebwayo olw'ekibi, eyiye ku bubwe:
12 awo anaddiranga ekyoterezo ekijjudde amanda ag'omuliro ng'agaggya ku kyoto mu maaso ga Mukama, n'embatu ze nga zijjudde obubaane obw'akaloosa obusekuddwa ennyo, n'abuleeta munda w'eggigi:
13 awo anaateekaaga obubaane ku muliro mu maaso ga Mukama, omukka ogw'obubaane gubikke ku ntebe ey'okusaasira eri ku bujulirwa, aleme okufa:
14 awo anaatoolanga ku musaayi gw'ente ennume, n'agumansira n'engalo ye ku ntebe ey'okusaasira ebuvanjuba; era anaamansiranga ku musaayi mu maaso g'entebe ey'okusaasira n'engalo ye emirundi musanvu.
15 Awo anattanga embuzi ey'ekiweebwayo olw'ekibi, ey'abantu, n'aleeta omusaayi gwayo munda w'eggigi, n'akola omusaayi gwayo nga bw'akoze omusaayi gw'ente ennume, n'agumansira ku ntebe ey'okusaasira, ne mu maaso g'entebe ey'okusaasira:
16 era anaatangiriranga awatukuvu, olw'obutali bulongoofu bw'abaana ba Isiraeri, n'olw'ebyonoono byabwe, ebibi byabwe byonna: era bw'atyo bw'anaakolanga eweema ey'okusisinkanirangamu, ebeera nabo wakati mu butali bulongoofu bwabwe.
17 So temubanga muntu mu weema ey'okusisinkanirangamu, bw'anaayingiranga okutangirira mu watukuvu, okutuusa lw'anaafulumanga, ng'amaze okwetangirira ye n'ennyumba ye n'ekibiina kyonna ekya Isiraeri.
18 Awo anaafulumanga eri ekyoto ekiri mu maaso ga Mukama, n'akitangirira: n'atoola ku musaayi gw'ente ennume, ne ku musaayi gw'embuzi, n'agusiiga ku mayembe g'ekyoto enjuyi zonna.
19 N'akimansirako omusaayi n'engalo ye emirundi musanvu, n'akirongoosa, n'akitukuza okukiggyako obutali bulongoofu bw'abaana ba Isiraeri.
20 Awo bw'anaamaliranga ddala okutangirira awatukuvu, n'eweema ey'okusisinkanirangamu, n'ekyoto, anaayanjulanga embuzi ennamu:
21 awo Alooni anaateekanga emikono gye gyombi ku mutwe gw'embuzi ennamu, n'ayatulira ku yo obutali butuukirivu bwonna obw'abaana ba Isiraeri, n'ebyonoono byabwe byonna, ebibi byabwe byonna; n'abiteeka ku mutwe gw'embuzi, n'agisindiikiriza mu ddungu mu mukono gw'omuntu eyeeteeseteese:
22 era embuzi eneesituliranga ku yo obutali butuukirivu bwabwe bwonna n'ebutwala mu nsi eteriimu bantu: kale embuzi anaagiteeranga mu ddungu.
23 Awo Alooni anaayingiranga mu weema ey'okusisinkanirangamu, n'ayambula ebyambalo ebya bafuta, by'abadde ayambadde ng'ayingidde mu watukuvu, n'abireka eyo:
24 awo anaanaabiranga omubiri gwe n'amazzi mu kifo ekitukuvu, n'ayambala ebyambalo bye, n'afuluma, n'awaayo ekiweebwayo ekyokebwa ekikye n'ekiweebwayo ekyokebwa eky'abantu, ne yeetangirira ye n'abantu.
25 N'amasavu ag'ekiweebwayo olw'ekibi anaagookeranga ku kyoto.
26 N'oyo ateera embuzi eri Azazeri anaayozanga ebyambalo bye, n'anaaba omubiri gwe mu mazzi, oluvannyuma n'alyoka ayingira mu lusiisira.
27 N'ente ennume ey'ekiweebwayo olw'ekibi, n'embuzi ey'ekiweebwayo olw'ekibi, omusaayi gwayo oguyingizibwa okutangirira mu watukuvu, zinaafulumizibwanga ebweru w'olusiisira; ne bookera mu muliro amaliba gaazo, n'ennyama yaazo, n'obusa bwazo.
28 N'oyo abyokya anaayozanga ebyambalo bye n'anaaba omubiri gwe mu mazzi, oluvannyuma n'alyoka ayingira mu lusiisira.
29 Era lino linaabanga tteeka gye muli emirembe gyonna: mu mwezi ogw'omusanvu, ku lunaku olw'omwezi olw'ekkumi, munaabonerezanga emmeeme zammwe, so temukolanga mulimu gwonna, enzaalwa newakubadde omugenyi atuula mu mmwe:
30 kubanga ku lunaku olwo kwe banaabatangiririranga, okubalongoosa; munaabanga balongoofu mu bibi byammwe byonna mu maaso ga Mukama.
31 Olwo ye ssabbiiti ey'okuwummula ey'okwewombeekerako gye muli, era munaabonerezanga emmeeme zammwe: lye tteeka ery'emirembe gyonna.
32 Era kabona, anaafukibwangako amafuta era anaayawulibwanga okuba kabona mu kifo kya kitaawe, anaatangiriranga era anaayambalanga ebyambalo ebya bafuta, ebyambalo ebitukuvu:
33 era anaatangiriranga awatukuvu awaayawulibwa, era anaatangiriranga eweema ey'okusisinkanirangamu n'ekyoto; era anaatangiriranga bakabona n'abantu bonna ab'ekibiina.
34 Era lino linaabanga tteeka gye muli eritajjulukuka emirembe gyonna, okutangiriranga abaana ba Isiraeri olw'ebibi byabwe byonna omulundi gumu buli mwaka. N'akola nga Mukama bwe yalagira Musa.


text:
Yobu Job
Chapter 20
1 Awo Zofali Omunaamasi n'addamu n'ayogera nti
2 Ebirowoozo byange kyebiva binziramu, Olw'okwanguyiriza okuli mu nze.
3 Mpulidde okunenya okunswaza, Omwoyo ogw'okutegeera kwange ne gunziramu.
4 Ekyo tokimanyi obw'edda, Omuntu kasookedde ateekebwa ku ttaka,
5 Ng'okuwangula kw'ababi kwa kuggwaawo mangu, Era ng'essanyu ly'abatamanyi Katonda lya kiseera buseera?
6 Obukulu bwe newakubadde nga bulinnya okutuuka mu ggulu, N'omutwe gwe gutuuka mu bire;
7 Naye anaabulanga emirembe gyonna ng'empitambi ye ye: Abo abaamulabanga banaayogeranga nti Ali ludda wa?
8 Anaavangawo ng'ekirooto, so taalabikenga: Weewaawo, anaagoberwanga ddala ng'okwolesebwa okw'ekiro.
9 Eriiso eryamulabanga teriimulabenga nate; So n'ekifo kye tekiimutunuulirenga nate.
10 Abaana be baneegonzanga eri abaavu, N'emikono gye ginaakomyangawo obugagga bwe.
11 Amagumba ge gajjudde obuvubuka bwe, Naye bunaagalamiranga naye mu nfuufu.
12 Obubi newakubadde nga bumuwoomera mu kamwa ke, Newakubadde ng'abukweka wansi w'olulimi lwe;
13 Newakubadde ng'abusonyiwa n'ataganya kubuta, Naye ng'akyaguguba nabwo mu kamwa ke;
14 Naye emmere ye mu byenda bye efuuse, Bwe busagwa bwe mbalasaasa munda ye.
15 Yamira obugagga, era anaabusesemanga nate: Katonda anaabuggyanga mu lubuto lwe.
16 Anaanuunanga obusagwa bw'embalasaasa: Olulimi lw'omusota lunaamuttanga.
17 Taatunuulirenga migga, Emigga egikulukuta egy'omubisi gw'enjuki n'omuzigo.
18 Kye yateganira anaakizzanga, so taakimirenga; So taasanyukenga ng'ebintu bwe biri by'afunye.
19 Kubanga yajooga abaavu n'abaleka; Yaggyawo ennyumba olw'amaanyi so taagizimbenga.
20 Kubanga teyamanya kutereera munda ye, Taawonyenga kintu ku ebyo by'asanyukira.
21 Tewasigala kintu ky'atalya; Omukisa gwe kyegunaavanga gulema okuba ogw'olubeerera.
22 Mu lufulube lw'ebintu bye ebisukkirira anaalabanga ennaku: Omukono gwa buli muntu aliko obuyinike gunaamutuukangako.
23 Bw'aba ng'anaatera okukkusa olubuto lwe, Katonda anaamusuulangako ekiruyi kye ekingi, Era anaakitonnyesanga ku ye ng'alya.
24 Anaddukanga ekyokulwanyisa eky'ekyuma, N'omutego ogw'ekikomo gunaamufumitanga.
25 Aguggyamu ne guva mu mubiri gwe: Weewaawo, omumwa gwagwo ogumasamasa guva mu mususa gwe; Ebitiisa bimuliko.
26 Ekizikiza kyonna kyaterekerwa ebibye eby'obugagga: Omuliro ogutakumibwa bantu gunaamwokyanga; Gunaamalangawo ebyo ebisigadde mu weema ye.
27 Eggulu linaabikkulanga ku butali butuukirivu bwe, N'ensi eneemugolokokerangako.
28 Ekyengera eky'omu nnyumba ye kinaavangawo, Ebintu bye binaabuliranga ku lunaku olw'obusungu bwe.
29 Ogwo gwe mugabo gw'omuntu omubi oguva eri Katonda, N'obusika Katonda bwe yamuteekerawo.


text:
Zabbuli
Chapter 20
1 Mukama akuddemu ku lunaku olw'okunakuwala; Erinnya lya Katonda wa Yakobo likugulumizenga waggulu;
2 Akuweerezenga okubeerwa mu kifo ekitukuvu, Akuwenga amaanyi agava mu Sayuuni;
3 Ajjukirenga bye wawaayo byonna, Akkirizenga ssaddaaka yo enjokye; (Seera)
4 Akuweenga omutima gwo kye gwagala, Atuukirizenga okuteesa kwo kwonna.
5 Tunaawangulanga mu bulokozi bwo, Ne mu linnya lya Katonda waffe tunaawanikanga ebendera zaffe: Mukama atuukirizenga by'osaba byonna.
6 Kaakano mmanyi nga Mukama alokola oyo gwe yasiiga amafuta; Alimuddamu ng'ayima mu ggulu lye ettukuvu N'obulokozi obuwonya obw'omukono gwe ogwa ddyo.
7 Abalala beesiga amagaali, n'abalala beesiga embalaasi: Naye ffe tunaayogeranga erinnya lya Mukama Katonda waffe.
8 Bakutamye bo ne bagwa: Naye ffe tugolokose, ne tuyimirira.
9 Lokola, Mukama: Kabaka atuddemu bwe tukoowoola.


text:
Chapter 9
1 Awo ebigambo ebyo bwe byakolebwa, abakulu ne bansemberera nga boogera nti Abantu ba Isiraeri ne bakabona n'Abaleevi tebeeyawudde na mawanga ag'omu nsi nga bakola okugoberera emizizo gyabwe, egy'Abakanani n'Abakiiti n'Abaperizi n'Abayebusi n'Abamoni n'Abamowaabu n'Abamisiri n'Abamoli.
2 Kubanga beewasirizza ku bawala baabwe, ne batabani baabwe babawasirizzaako; bwe kityo ezzadde ettukuvu ne lyetabula n'amawanga ag'omu nsi: weewaawo, omukono gw'abakulu n'abafuga gwe gusinze okwonoona bwe gutyo.
3 Awo bwe nnawulira ekigambo ekyo, ne njuza ekyambalo kyange n'omunagiro gwange, ne nkuunyuula enviiri ez'oku mutwe gwange n'ez'omu kirevu kyange, ne ntuula nga nsamaaliridde.
4 Awo ne wakuŋŋaanira gye ndi bonna abaakankanira ebigambo bya Katonda wa Isiraeri olw'okusobya ku abo ab'obusibe; ne ntuula nga nsamaaliridde ne ntuusa ekitone eky'akawungeezi.
5 Awo ekitone eky'akawungeezi bwe kyaweebwayo ne ngolokoka ne nva mu kutoowazibwa kwange, ekyambalo kyange n'omunagiro gwange nga biyulise; ne nfukamira ku maviivi gange ne nnyanjuluza engalo zange eri Mukama Katonda wange;
6 ne njogera nti Ai Katonda wange, nkwatiddwa ensonyi, amaaso gange ne gamyuka okuyimusa amaaso gange gy'oli, Katonda wange: kubanga obutali butuukirivu bwaffe bweyongedde okukira omutwe gwaffe, n'omusango gwaffe gukuze gutuuse mu ggulu.
7 Okuva ku nnaku za bajjajjaffe nga tuzza musango munene nnyo ne leero; era olw'obutali butuukirivu bwaffe kyetwava tugabulwa, ffe, bakabaka baffe ne bakabona baffe, mu mukono gwa bakabaka b'ensi, eri ekitala, eri obusibe n'eri okunyagibwa n'amaaso gaffe okukwatibwa ensonyi nga leero.
8 Ne kaakano akaseera katono ekisa kiragiddwa ekiva eri Mukama Katonda waffe, okutulekera ekitundu eky'okuwona n'okutuwa enninga mu kifo kye ekitukuvu, Katonda waffe ayakire amaaso gaffe n'okutuwa okuweeraweerako akatono mu busibe bwaffe.
9 Kubanga tuli basibe; naye Katonda waffe tatwabulidde mu buddu bwaffe, naye atwongeddeko okusaasirwa mu maaso ga bakabaka b'e Buperusi, okutuwa okuweeraweera, okusimba ennyumba ya Katonda waffe n'okuddaabiriza ebyayo ebyagwa n'okutuwa bbugwe mu Yuda ne mu Ycrusaalemi.
10 Kale nno, ai Katonda waffe, tunaayogera ki oluvannyuma lwa bino? kubanga twaleka ebiragiro byo,
11 bye walagirira mu baddu bo bannabbi ng'oyogera nti Ensi gye muyingira okugirya nsi eteri nnongoofu olw'obutali bulongoofu bw'amawanga ag'omu nsi, olw'emizizo gyabwe, abaagijjuzizza obugwagwa bwabwe eruuyi n'eruuyi.
12 Kale nno temuwanga bawala bammwe batabani baabwe, so temutwaliranga batabani bammwe bawala baabwe, so temunoonyanga mirembe gyabwe newakubadde omukisa gwabwe emirembe gyonna: mulyoke mube n'amaanyi mulye obulungi bw'ensi, mugirekere abaana bammwe okuba obusika emirembe gyonna.
13 Era ebyo byonna nga bimaze okututuukako olw'ebikolwa byaffe ebibi n'olw'okuzza omusango omunene, kubanga ggwe, Katonda waffe, watubonerezaako katono so si ng'obutali butuukirivu bwaffe bwe bwasaanira, n'otuwa ekitundu ekyenkana awo,
14 tulisobya nate amateeka go ne tuba bakoddomi b'amawanga agakola eby'emizizo? tewanditusunguwalidde okutuusa lwe wandituzikirizza, obutabaawo kitundu ekifisseewo newakubadde ow'okuwona?
15 Ai Mukama Katonda wa Isiraeri, ggwe mutuukirivu; kubanga ffe tusigadde ekitundu ekifisseewo ekiwonye nga bwe kiri leero: laba, tuli mu maaso go nga tuzzizza omusango; kubanga tewali ayinza okuyimirira mu maaso go olw'ekyo.


text:
Chapter 14
1 Awo bwe waali wakyabulayo ennaku bbiri, embaga y'Okuyitako n'emigaati egitazimbulukuswa etuuke: bakabona abakulu n'abawandiisi ne basala amagezi bwe banaamukwata mu lukwe n'okumutta:
2 kubanga baagamba nti Si ku lunaku lwa mbaga, mpozzi waleme okubaawo akeegugungo mu bantu.
3 Awo bwe yali mu Bessaniya mu nnyumba ya Simooni omugenge, ng'atudde ku mmere, omukazi eyalina eccupa ey'amafuta ag'omugavu ogw'omuwendo omungi ennyo n'ajja, n'ayasa eccupa, amafuta n'agafuka ku mutwe gwe.
4 Naye waaliwo mu bo abamu abaasunguwala nga bagamba nti Amafuta gafudde ki bwe gatyo?
5 Kubanga amafuta gano bandiyinzizza okugatundamu eddinaali ebikumi bisatu n'okusingawo n'okugabira abaavu. Ne bamwemulugunyiza.
6 Naye Yesu n'agamba nti Mumuleke; mumunakuwaliza ki? ankoledde ekikolwa ekirungi.
7 Kubanga abaavu be muli nabo bulijjo; na buli lwe mwagala muyinza okubakola obulungi: naye nze temuli nange bulijjo.
8 Akoze nga bw'ayinzizza: asoose okufuka amafuta ku mubiri gwange nga bukyali okunziika.
9 Mazima mbagamba nti Enjiri buli gy'eneebuulirwanga mu nsi zonna, n'ekyo omukazi ono ky'akoze kinaayogerwangako okumujjukira.
10 Awo Yuda Isukalyoti, eyali omu ku kkumi n'ababiri, n'agenda eri bakabona abakulu; okumuwaayo gye bali:
11 Awo bwe baawulira, ne basanyuka, ne basuubiza okumuwa effeeza. N'asala amagezi bw'anaalaba ebbanga okumuwaayo.
12 Awo ku lunaku olwasooka olw'emigaati egitazimbulukuswa lwe batta Okuyitako, abayigirizwa be ne bamugamba nti Oyagala tugende wa tutegeke gy'onooliira Okuyitako?
13 N'atuma ab'oku bayigirizwa be babiri, n'abagamba nti Mugende mu kibuga, anaasisinkana nammwe omusajja nga yeetisse ensuwa y'amazzi: mumugoberere;
14 yonna yonna mw'anaayingira mugambe nnannyini nnyumba nti Omuyigiriza agambye nti Ennyumba eri ludda wa mwe nnaaliira Okuyitako n'abayigirizwa bange?
15 Anaabalaga ye yennyini ennyumba ennene eya waggulu eyaliiriddwa etegekeddwa: mututegekere omwo.
16 Awo abayigirizwa ne bagenda ne bajja ku kibuga, ne balaba nga bwe yabagambye: ne bategeka Okuyitako.
17 Awo bwe bwawungeera n'ajja n'ekkumi n'ababiri.
18 Awo bwe baali batudde ku mmere, Yesu n'agamba nti Mazima mbagamba nti Omu ku mmwe alya nange anandyamu olukwe;
19 ne batanula okunakuwala n'okumugamba kinnoomu nti Ye nze?
20 N'abagamba nti Omu ku kkumi n'ababiri akoza nange mu kibya ye wuuyo.
21 Kubanga Omwana w'omuntu agenda nga bwe kyamuwandiikwako: naye zirimusanga omuntu oyo alyamu olukwe Omwana w'omuntu! kyandibadde kirungi eri oyo singa teyazaalibwa omuntu oyo.
22 Awo bwe baali balya, n'atoola omugaati, awo bwe yamala okwebaza n'agumenyamu, n'abawa, n'agamba nti Mutoole; guno gwe mubiri gwange.
23 N'addira ekikompe, awo bwe yamala okweyanza, n'abawa; ne bakinywako bonna.
24 N'abagamba nti Guno gwe musaayi gwange ogw'endagaano, oguyiika olw'abangi.
25 Mazima mbagamba nti Sirinywa nate ku bibala ku muzabbibu, okutuusa ku lunaku luli lwe ndigunywa omuggya mu bwakabaka bwa Katonda.
26 Awo bwe baamala okuyimba oluyimba, ne bafuluma ne bagenda ku lusozi olwa Zeyituuni.
27 Awo Yesu n'abagamba nti Muneesittala mwenna: kubanga kyawandiikibwa nti Ndikuba omusumba, n'endiga zirisaasaana.
28 Naye bwe ndimala okuzuukizibwa, ndibakulembera okugenda mu Ggaliraaya.
29 Naye Peetero n'amugamba nti Newakubadde nga bonna baneesittala, naye si nze.
30 Yesu n'amugamba nti Mazima nkugamba nti ggwe leero, ekiro kino, enkoko eneeba tennakookolima emirundi ebiri, ononneegaana emirundi esatu.
31 Naye ne yeeyongera nnyo okwogera nti Newakubadde nga kiŋŋwanira okufiira awamu naawe, siikwegaane n'akatono. Era bonna ne bagamba bwe batyo.
32 Awo ne bajja mu kifo erinnya lyakyo Gesusemane: n'agamba abayigirizwa be nti Mutuule wano mmale okusaba.
33 N'atwala Peetero ne Yakobo ne Yokaana wamu naye, n'atanula okuwuniikirira n'okweraliikirira ennyo.
34 N'abagamba nti Emmeeme yange eriko ennaku nnyingi, zigenda kunzita: mubeere wano, mutunule.
35 N'atambulako katono, n'avuunama n'asaba, oba nga kiyinzika, ekiseera kimuyiteko.
36 N'agamba nti Aba, Kitange, byonna biyinzika gy'oli; nziyaako ekikompe kino; naye si nga nze bwe njagala, wabula nga ggwe bw'oyagala.
37 Awo n'ajja, n'abasanga nga beebase, n'agamba Peetero nti Simooni, weebase? tobadde na maanyi ag'okutunula n'essaawa emu eti?
38 Mutunule, musabe, muleme okuyingira mu kukemebwa: omwoyo gwe gwagala, naye omubiri gwe munafu.
39 Nate n'addayo, n'asaba, n'ayogera ebigambo bimu na biri.
40 N'akomawo nate, n'abasanga nga beebase, kubanga amaaso gaabwe gaali gakambagga nnyo; so tebaamanya bwe banaamuddamu.
41 N'ajja omulundi ogw'okusatu, n'abagamba nti Mwebakire ddala kaakano, muwummule: kinaamala; ekiseera kituuse; laba, Omwana w'omuntu aweebwayo mu mikono gy'abalina ebibi.
42 Muyimuke, tugende; laba, andyamu olukwe anaatera okutuuka.
43 Awo amangu ago, bwe yali akyayogera, Yuda, omu ku kkumi n'ababiri, n'ajja n'ekibiina wamu naye abaalina ebitala n'emiggo, nga bava eri bakabona abakulu, n'abawandiisi n'abakadde.
44 Era oyo eyamulyamu olukwe yali abawadde akabonero ng'agamba nti Gwe nnaanywegera, nga ye wuuyo; mumukwate, mumutwale nga mumunywezezza.
45 Awo bwe yatuuka, amangu ago n'ajja gy'ali n'agamba nti Labbi; n'amunywegera nnyo.
46 Ne bamussaako emikono gyabwe, ne bamukwata.
47 Naye omu ku abo abaali bayimiridde awo n'asowola ekitala, n'atema omuddu wa kabona asinga obukulu n'amusalako okutu.
48 Awo Yesu n'addamu n'abagamba nti Munjijiridde nga bwe mujjira omunyazi; n'ebitala n'emiggo okunkwata?
49 Buli lunaku nnabeeranga nammwe mu yeekaalu nga njigiriza, nga temwankwata: naye kino kikoleddwa, ebyawandiikibwa bituukirire.
50 Awo bonna ne bamwabulira ne badduka.
51 Awo omulenzi omu n'amugoberera, eyali yeebikkiridde olugoye olw'ekitaani lwokka ku mubiri: ne bamukwata;
52 naye n'abalekera olugoye olw'ekitaani, n'adduka bwereere.
53 Awo ne batwala Yesu eri kabona asinga obukulu: ne bamukuŋŋaanirako bakabona abakulu bonna n'abakadde n'abawandiisi.
54 Awo Peetero n'amugoberera wala, okutuuka munda mu luggya lwa kabona asinga obukulu; yali atudde n'abaweereza ng'ayota omuliro.
55 Awo bakabona abakulu n'ab'omu lukiiko bonna ne banoonyeza Yesu abajulirwa ab'okumussa, so ne batabalaba:
56 Kubanga abaamuwaayiriza eby'obulimba bangi, so n'okuwaayiriza kwabwe tekwali kumu.
57 Awo abamu ne bayimuka ne bamuwaayiriza, nga bagamba nti
58 Ffe twamuwulira ng'agamba nti Ndimenya yeekaalu eno eyakolebwa n'emikono, ne mu nnaku ssatu ndizimba endala etalikolebwa na mikono.
59 So n'okuwaayiriza kwabwe okwo nakwo tekwali kumu.
60 Awo kabona asinga obukulu n'ayimirira wakati, n'abuuza Yesu, ng'agamba nti Ggwe toyanukula n'akatono? kiki kye bakulumiriza bano?
61 Naye n'asirika busirisi, n'atayanukula n'akatono. Nate kabona asinga obukulu n'amugamba nti Ggwe Kristo, Omwana w'oyo eyeebazibwa?
62 Yesu n'agamba nti Nze nzuuno; nammwe muliraba Omwana w'omuntu ng'atudde ku mukono ogwa ddyo ogw'amaanyi, ng'ajja n'ebire eby'eggulu.
63 Awo kabona asinga obukulu n'ayuza engoye ze, n'agamba nti Twetaagira ki nate abajulirwa?
64 Muwulidde obuvvoozi bwe: mulowooza mutya? Bonna ne bamusalira omusango ng'asaanira okufa.
65 Awo abamu ne batanula okumuwandira amalusu, n'okumubikka mu maaso, n'okumukuba ebikonde n'okumugamba nti Lagula: abaweereza ne bamutwala nga bamukuba empi.
66 Awo Peetero bwe yali wansi mu luggya, omu ku bazaana ba kabona asinga obukulu n'ajja;
67 awo bwe yalaba Peetero ng'ayota omuliro, n'amutunuulira, n'agamba nti Naawe wali n'Omunazaaleesi, Yesu.
68 Naye ye ne yeegaana ng'agamba nti Simanyi, so sitegeera ky'oyogera: n'agenda ebweru mu kisasi; enkoko n'ekookolima.
69 Awo omuzaana n'amulaba, n'atanula nate okubagamba abaali bayimiridde awo nti Ono w'ewaabwe.
70 Naye ne yeegaana nate. Awo bwe waayitawo ekiseera kitono, abaali bayimiridde awo ne bagamba Peetero nate nti Mazima oli w'ewaabwe; kubanga oli Mugaliraaya.
71 Naye n'atanula okukolima n'okulayira nti Simanyi muntu ono, gwe mwogerako.
72 Amangu ago enkoko n'ekookolima omulundi ogw'okubiri. Awo Peetero n'ajjukira ekigambo Yesu bwe yamugambye nti Enkoko eneeba tennakookolima mirundi ebiri, ononneegaana emirundi esatu. Kale bwe yalowooza, n'akaaba amaziga.


text:
Bino wandyagadde okubisoma mu %%?
Yee
Nedda
Ebitabo n’Obutabo Ebinnyonnyola Bayibuli
Yiga ebintu ebitali bimu mu Bayibuli ng’okozesa ebitabo bino by’osobola okuwanula ku mukutu guno.
Osobola Okubeera Mukwano gwa Katonda!
The Final Week of Jesus' Life on Earth
Amaka Gammwe Gasobola Okubaamu Essanyu
Obwakabaka bwa Katonda kye Ki?
"Mwekuumire mu Kwagala kwa Katonda"
Okwekenneenya Ebyawandiikibwa Buli Lunaku—2015
'Noonyanga Emirembe Era Ogigobererenga'—1 Peet. 3:11
Munoonyenga Obutuukirivu bwa Yakuwa!—Mat. 6:33
Ekitabo Ekiyamba Abajulirwa ba Yakuwa Okunoonyereza—Eky'Omwaka 2014
Enkyukakyuka ezimu eziba zimaze okukolebwa mu bitabo byaffe ebiri ku intaneeti oluusi ziba tezinnakolebwa mu bitabo byaffe ebikubibwa mu kyapa.


text:
Minisita w'ensonga z'omunda mu ggwanga Gen. Aronda Nyakairima abulidde NTV nti beetegefu okuganvvula omupoliisi yenna anaddamu okwetantala okutulugunya bannamawulire.
Aronda asisinkanye abamu ku bannamawulire ababadde bamutwalidde okwemulugunya mu butongole ku nsonga y'okucunya ab'amawulire nga bakola ogw'okumanyisa n'okusomesa eggwanga.
Jjuuzi munnamwulire wa WBS Andrew Lwanga yakubwa mizibu omupoliisi Joram Tumwesigye eyali DPC wa Old Kampala. Kino kyaleetawo okutya nti oba oli awo waliwo aba poliisi abeetegese okukola bwebatyo ku buli w'amawulire gwebalabako naddala mu mkiiseera kino nga twolekera okulonda kwa bonna.


text:
OMUYIMBI Coco Finger kirabika poliisi yagifuulira ddala galagi ya mmotoka ye. Emmotoka ye ey’ekika kya BMW yasangiddwaB ku poliisi y’e Wandegeya mu paakingi y’emmotoka wabula nga kigambibwa nti amazeewo ebbanga erisoba mu wiiki emu ng’eri mu paakingi ng’atandise n’okukwatako enfuufu kyokka tekuli na nnamba puleeti.
Tetwategedde mmotoka eno musango gwe yazza. Oba ssente Coco Finger z’atalina kusasulira mmotoka eno weesobola okusula? Nze naawe.
Waliwo abaawuliddwa nga bagamba nti engeri Coco Finger gy’ali emitala w’amayanja, kirabika yatidde ababbi abayinza okugipangulula nga taliiwo kwe kusalawo okugitereka ku poliisi.


text:
Bya DICKSON KULUMBA
AB’EGGOMBOLOLA y’e Nabweru bakiise ku Bulange e Mmengo nebagula satifikeeti za 3,795,000/-nga batuukiriza enkola emanyiddwa nga okukiika embuga n’ettu eyakatongozebwa gyebuvuddeko.
Ensimbi zino bazikwasizza Omumyuka asooka owa Katikkiro, Amb. Emmanuel Ssendaula eyebazizza ennyo abakulu bano olw'okuwagira emirimu gy'a Ssabasajja nga bayita mukugula satifikeeti.
Amb. Ssendaula yayongeddeko nti “ enkola y’okugula satifikeeti esaanye okujjumbirwa ennyo kiyambe emirimu gya Ssabasajja okutambula obulungi n’okuyimirizaawo ekitongole kya satifikeeti za Buganda.
Ye Minisita omubeezi owa gavumenti ez’ebitundu e Mmengo, Joseph Kawuki yakubiriza abaami bonna okubeeranga buli Kabaka wabeera era nategeza nti baggya kwasibwa amabaluwa gaabwe agabakakasa wiiki ejja ku lw’okusatu.
Omwami atwala eggombolola Mituba II Nabweru, Joseph Kabenge yagambye nti beetegefu okugenda mumaaso nga bagula satifikeeti zino okusobola okuvuganya obulungi ku Gombolola eneesinga okuwagira emirimu gya ssabasajja omwaka.


text:
Ebyabaleevi
Chapter 5
1 Era oba ng'omuntu yenna ayonoona, ng'awulira eddoboozi ery'okulayiza, oba nga mujulirwa, oba nga yalaba oba nga yamanya, bw'ataakyogerenga, kale anaabangako obubi bwe:
2 era oba ng'omuntu yenna akoma ku kintu ekitali kirongoofu, oba mulambo gw'ensolo ey'omu nsiko eteri nnongoofu, oba mulambo gw'ensolo ey'omu nnyumba eteri nnongoofu, oba mulambo gw'ebyewalula ebitali birongoofu, naye ng'akwekeddwa; n'aba atali mulongoofu, kale ng'aliko omusango:
3 era oba ng'akoma ku butali bulongoofu bw'omuntu bwonna bwonna obumufuula atali mulongoofu, naye ng'akwekeddwa; bw'anaakimanyanga, kale ng'aliko omusango:
4 era oba ng'omuntu yenna alayira mangu n'emimwa gye okukola obubi, oba okukola obulungi, ekintu kyonna omuntu ky'anaayogeranga amangu n'ekirayiro, naye ng'akwekeddwa; bw'anaakimanyanga, kale ng'aliko omusango mu kimu ku bigambo ebyo:
5 awo olulituuka bw'anaabangako omusango mu kimu ku ebyo, kale anaayatulanga ekigambo kye yayonoona:
6 awo anaaleetanga ekyo ky'awaayo olw'omusango eri Mukama olw'ekibi ky'ayonoonye, enkazi ey'omu kisibo, omwana gw'endiga oba mbuzi, okuba ekiweebwayo olw'ekibi: ne kabona anaamutangiriranga olw'ekibi kye.
7 Era oba ng'ebintu bye bitono n'okuyinza n'atayinza mwana gwa ndiga, kale anaaleetanga eri Mukama okuba ekyo ky'awaayo olw'omusango olw'ekigambo ky'ayonoonye, bukamukuukulu bubiri, oba amayiba amato abiri; akamu ka kiweebwayo kya kibi, ak'okubiri ka kiweebwayo ekyokebwa.
8 Awo anaabuleetanga eri kabona, naye anaasookanga okuwaayo ak'ekiweebwayo olw'ekibi, n'anyoola omutwe gwako ku bulago bwako, naye n'atakasalamu:
9 awo anaamansiranga ku musaayi gw'ekiweebwayo olw'ekibi ku mabbali g'ekyoto; n'omusaayi gwonna ogusigaddewo gunaatonnyezebwanga ku ntobo y'ekyoto: kye kiweebwayo olw'ekibi.
10 Era anaawangayo ak'okubiri okuba ekiweebwayo ekyokebwa, ng'ekiragiro bwe kiri: ne kabona anaamutangiriranga olw'ekibi ky'ayonoonye, naye anaasonyiyibwanga.
11 Naye oba ng'ebintu bye bitono n'okuyinza n'atayinza bukaamukuukulu bubiri, newakubadde amayiba amato abiri, kale anaaleetanga okuba ekitone kye olw'ekigambo ky'ayonoonye, ekitundu eky'ekkumi ekya efa y'obutta obulungi, okuba ekiweebwayo olw'ekibi; tateekangako mafuta, so tateekangako mugavu: kubanga kye kiweebwayo olw'ekibi.
12 Awo anaabuleetanga eri kabona, kabona n'abutoolako olubatu lwe okuba ekijjukizo kyabwo, n'abwokera ku kyoto, ku biweebwayo ebya Mukama ebikolebwa n'omuliro: kye kiweebwayo olw'ekibi.
13 Ne kabona anaamutangiriranga olw'ekibi ky'ayonoonye mu bigambo ebyo byonna, naye anaasonyiyibwanga: n'ekitundu ekinaafikkangawo kinaabanga kya kabona, ng'ekiweebwayo eky'obutta.
14 Mukama n'agamba Musa nti
15 Omuntu yenna bw'asobyanga, n'ayonoona nga tamanyiridde mu bigambo ebitukuvu ebya Mukama; kale anaaleetanga eri Mukama ekyo ky'awaayo olw'omusango, endiga ennume eteriiko bulema ey'omu kisibo, nga bw'onoosaliranga ffeeza mu sekeri, nga sekeri ey'omu watukuvu bw'eri, okuba ekiweebwayo, olw'omusango:
16 era anaagattanga olw'ekigambo ky'asobezza mu kigambo ekitukuvu era anaakyongerangako ekitundu eky'ekkumi, n'akiwa kabona: ne kabona anaamutangiriranga n'endiga ennume ey'ekiweebwayo olw'omusango, naye anaasonyiyibwanga.
17 Era omuntu yenna bw'anaayonoonanga, ng'akola ekigambo kyonna ku ebyo Mukama bye yalagira obutabikolanga; newakubadde nga yali takimanyi, naye ng'aliko omusango, era anaabangako obubi bwe.
18 Awo anaatoolanga endiga ennume eteriiko bulema ng'agiggya mu ndiga ze, nga bw'onoosalanga, okuba ekiweebwayo olw'omusango n'agireeta eri kabona: ne kabona anaamutangiriranga olw'ekigambo kye yasobya nga tamanyiridde n'atakitegeera, naye anaasonyiyibwanga.
19 Kye kiweebwayo olw'omusango: mazima ng'aliko omusango mu maaso ga Mukama.


text:
Okuwulira omusango gw’abagambibwa okutega bbomu mu Kampala mu 2010 kutandiise mu kkooti enkulu olwaleero.
Abantu 13 beebalabiseeko mu maaso g’omulamuzi Alphonse Owinyi Dollo okwewozaako ku butujju obuboogerwako obwafiiramu abantu 76 n’okulumya abaweerako.
Ku bavunaniibwa kwongeddwako omulala omu ayitibwa Dr. Ismail Kalule ng’ono naye asomeddwa emisango 88 omuli n’ogw’okwettika bbomu ezaategebwa okuzituusa mu bifo gye zaabalukira.
Abakwate bamaze ku limanda emyaka kumpi ena n’ekitundu era omulamuzi asabye ku mulundi guno gavumenti n’abawawabiirwa okuyisa buli kimu mu bwangu awe ensala ye.